text:
Riba 27 òktober nos ta konmemorá fecha natal di Moises da Costa Gomez (Dòktor), arkitékto prinsipal di nos outonomia. Un resumen di e momentunan mas relevante di nos emansipashon polítiko.
Historia di nos outonomia polítiko no a start ku Statüt i sigur no na 10-10-10. Ta un proseso di múltiple etapa den tempu. E promé ta 22 novèmber 1869 ora Généreux de Lima, Hudiu i e promé hende di koló den Koloniale Raad, ta lansa un petishon pa derechi di voto pa Kòrsou ku ta keda rechasá pero ta kapta hopi atenshon.
Na 1895 Abraham Chumaceiro, tambe Hudiu ta publiká: “Zal het Kiesrecht Curaçao naar het kannibalisme voeren?” proponiendo un sistema elektoral limitá. Chumaceiro ta fulminá kontra di un ámtenar Protestant haltu ku -basá riba e petishon di de Lima- a bisa ku Hudiunan no ta konfiabel, ku ningun hende muhé ta sirbi i ku e derechi di voto pa e mayoria pretu i Katóliko lo kondusí na adorashon di dios falsu, relashon seksual ku animal i kanibalismo.
Hudiunan a hunga un papel importante den nos proseso pa outonomia: Sr. Chumaceiro (r), Sr. de Lima (d).
Na 1924 Curaçaosche Vrijheidsbond, un asosashon ku tabatin komo meta pa sali na vanguardia di interes di Kòrsou, ta manda Reina Wilhelmina un petishon pa outonomia interno kua tabata kontené un plan detayá pa derechi di voto limitá pa Kòrsou.
Desèmber 1934 Dòktor ta promové ku: “Het wetgevend orgaan van Curaçao”. E mesun luna e ta yega Kòrsou i huntu ku Iglesia Katóliko ta lanta Curaçaosche Rooms Katholieke Partij (CRKP) pa bringa poder protestant i kolonial dunando e masa Katóliko mas poder via derechi di voto universal. Na aprel 1938 ta disolvé Koloniale Raad. Ta krea nos promé Staten di 15 miembro gdi kua 5 tabata apuntá pa Gobernadó i 10 skohé dor di voto popular di hende hòmber ku un salario mensual di por lo ménos 100 florin, sin debe di belasting i minimal 7 aña di enseñansa primario amplio.
Kon mester a sigi, a bira un punto di kontroversia. Iglesia Katóliko a haña ku Dòktor tabatin muchu purá prinsipalmente empoderashon di hende muhé. Segun Pater Radulphus: “ku tur hòmber mes, Dios sa, kòrda hende muhé”. Esaki a pone Partido Demokrat (DP) lanta (1944) i Dòktor kibra ku Iglesia (1948) i lanta Partido Nashonal pa logra outonomia.
Dòktor tabata e intelektual ku tabata kere den nogosashon. Despues di Guera Mundial ll e a presentá su “Proeve van een grondwet” ku ideanan mas inovativo ku asta e konstitushon Hulandes. Momentonan importante den nos proseso di outonomia di 1943-1954 tabata representashon di nos pais den Raad van Advies Extraordinario di Hulanda na London durante di guera, instalashon di Komishon di Outonomia enkargá ku petishon pa outonomia i nos promé minister Plenipotensiario na Hulanda.
Na 1949 a tuma lugá e promé elekshon a base di derechi di voto pa tur hòmber i muhé. A instalá e promé Gobièrnu (Regeringsraad) ku responsabilidat ministerial pa kada miembro. Na 1951 e konstitushon yamá Interim Regeling a drenta na vigor kreando desentralisashon i e promé Konseho Insular. 1951 ta konsiderá e momentu ku nos a realisá outonomia interno. Na desèmber 1954, Statüt, e dokumentu ku a kaba di seya i kompletá nos outonomia interno, ta keda firmá.
Manila, Filipinas


c: text/html

text:
Kampamentu motivashonal.
Kada aña eskolar na luna di òktober na komienso di “herftsvakantie” , nos ta organisá un kampamentu motivashonal ku nos alumnonan. Durante e kampamentu aki nos ta enfoká riba e diferente aspektonan ku tin di haber ku formashon di nos muchanan.
Nos ta siña i alaves mustra nan ku bida no ta fásil manera nan ta kere. Tin momentunan difísil den bida, tin desishonan ku mester tuma den bida ku no ta fásil. P’esei e aña aki 2018, nos a bai subi seru di Kristòfel ku nan. Pa demostrá i trein nan, ku si bo ke subi “to the top “ bo mester ta motivá i tei pa yuda otro. Kada paso ku bo tuma, ta un desishon. Si bo pone un paso malu, bo por kai òf kansa mas lihé, pero ku apoyo di otro i ku Dios bo dilanti lo bo logra subi “to the top “.

robotstxt: allowed

filter: keep


text:
ORANJESTAD (AAN): Diabierna atardi Minister Endy Croes a reuni cu directiva di Fundacion Facilidadnan Deportivo (FFD).
All Stories
ORANJESTAD (AAN): Aruba North Little League (ANLL) ta preparando pa e prome USA Baseball Coaching Clinic tumando lugar dianan 2-3-4 di december proximo.
ORANJESTAD (AAN): Diahuebs atardi mandatario di Deporte a ricibi atleta Malik Hoveling na su yegada na Aruba.
ORANJESTAD (AAN)- Awe nochi tin continuacion di weganan pa Campeonato di Division Honor.
ORANJESTAD (AAN): Recientemente Minister Endy Croes a reuni directiva di S.V. Flatstone.
ORANJESTAD (AAN) - Shonnan amante di domino “fuerte”, e last lap, e ultimo temporada pa demostra ken ta dokter den pega weso,
ORANJESTAD (AAN): Den fin di siman a tuma luga apertura oficial di e sala nobo Tiger Taekwondo Academy na Centro Deportivo Franklyn Bareño na Piedra Plat.
ORANJESTAD (AAN): Diaranson atardi Mandatario di Deporte tabata na Compleho Deportivo Guillermo Prospero Trinidad
ORANJESTAD (AAN) – Diahuebs mainta a sali rumbo pa e Torneo ABCS e prome hungadornan y un miembro di staff tecnico.
ORANJESTAD (AAN): Siman pasa a tuma luga e campeonato Mundial na Guadalajara, Mexico. Aruba tabata tin dos participante y un coach cu a participa.


text:
Red Democratico/Rudy Lampe
ORANJESTAD (AAN): Na 2005 partido Red Democratico a participa pa prome biaha na un eleccion y e programa di eleccion 2005 tabata tin como titulo “Na Caminda pa un Isla di Integridad”. Mi ta quote: “Despues di 1986 ora Aruba a haya su status aparte a surgi un elite politico unda un ta tapa pa otro”. Ta constata cu a surgi un sistema di iregularidad unda no tin control riba e elite politico”. Ya na 2005 ReD ta papia di “e gran cantidad di caso di corupcion cu tin na Aruba” y cu ta necesario pa institui un conseho estatal di integridad”. Esei tabata nos number 1 di puntonan di accion. Y mas cu 15 aña despues nos tin cu conclui cu Aruba ta leu di ta un isla di integridad, manera e caso Avestruz a demostra.
Tabata un dia scur pa scucha Ministerio Publico dilanti huez elabora con un grupo di partido AVP a forma un organizacion criminal pa estafa Pais Aruba. Nos tin informacion fidedigno cu e secretariado di conseho di minister y e lider di AVP a wordo poni na altura for di un fase tempran di e estafa aki, pero cu a tolera y hasta e lider a bay over na pidi pa vota pa e sospechoso principal, sr. Benny Sevinger. Fiscal a papia di “illegale handel” cu tereno erfpacht, “omkoperij”, “valsheid in geschrifte”. Fiscal a papia cu a actua conhuntamente (“gezamenlijk”) pa estafa Pais Aruba cu e meta di bira mas rico posibel den e tempo mas cortico posibel y cu menos risico posibel. No ta exagera e ora pa califica e partido en cuestion como un forma di crimen organiza.
Ya na 2005 ReD a skirbi den su programa di eleccion 2005 cu “e fundeshi di e sistema aki yama stempelparlement”. Mi ta sigui quote: “E candidato riba nos lista cu mas voto di e ciudadano ta drenta Parlamento y eyden e ta controla nos gobernantenan. E ciudadano ta haya asina poder den Parlamento pa manda un minister corupto cas”. Y nos a cumpli, Ricardo Croes, e votegetter di ReD, no a bira minister sino a keda den parlamento.
ReD no ta un partido tradicional y p'esey loke mas ta yama nos atencion ta cu fraccion di AVP e tempo ey a sostene su minister Benny Sevinger y e fraccion actual di AVP a keda sostene e sospechoso di corrupcion Benny Sevinger. Aki partido AVP a perde tur credibilidad, pero na mesun momento e ta mustra cu un fraccion den Parlamento ta djis un adorno e ta. Pesei ReD su solucion a dal e martiew riba e cabez di e clabo y te awor ReD ta e unico partido cu tin e solucion, cu e fraccion parlamentario ta controla di berdad su minister y por manda un minister corupto cas.


text:
SELEKSHON PARIBA TA SALI VIKTORIOSO I TA GANA SELEKSHON PABOU KU SKOR DI 3-1 NA TIRUNAN PENAL!
SELEKSHON PARIBA TA SALI VIKTORIOSO I TA GANA SELEKSHON PABOU KU SKOR DI 3-1 NA TIRUNAN PENAL!
Djasabra 22 di òktober den Stadion Rignaal ‘Jean’ Francisca ta tin un tremendo partido amistoso entre Selekshon Pariba ku Selekshon Pabou di e damanan áktivo den Kampionato Femenino.
Esaki komo preparashon pa Kampionato Femenino 2022-2023 ku ta plania pa inisiá na komienso di novèmber 2022.
E públiko presente a disfrutá di un tremendo partido kaminda e Selekshon Pariba a pika dilanti ku gol di Raëngelly Keller na di 53 minüt miéntras Anaïse Piar a anotá e gol di empate na 90+ minüt pa e selekshon di Pabou. Asina e partido aki a finalisá ku skor di 1-1 den e tempu reglamentario i despues a pasa pa tirunan penal kaminda e Selekshon di Pariba a gana ku skor di 3-1. E pinaltinan di e Selekshon Pariba a keda anotá pa Riesmarly Tokaay, Raëngelly Keller i Kaaisha Constansia i esun di Selekshon Pabou a keda anotá pa Anaïse Piar.
Christopher Jacobus ku su asistente Rovian Carolina ku tabata na kabes di e Selekshon di Pariba i Marisol Bomberg huntu Armand Martina ku tabata na kabes di e Selekshon di Pabou por mira bèk riba un tremendo partido kaminda nan hungadónan a duna tur ku tin pa bai ku e viktoria.
E meta di e partido aki tabata pa nos damanan ku no a keda selekshoná den un selekshon femenino, haña e oportunidat di forma parti di un selekshon i mas ku klaro midi forsa p’asina kuminsá prepará pa e kampionato ku lo kuminsá proksimamante.
FFK i Komishon Femenino ta gradisí tur ku a asistí, keda pendiente pa e inisio di Kampionato Femenino 2022-2023!


text:
Kralendijk- Awe Kuerpo Polisial di Karibe Hulandes a para ketu na e echo ku ya 5 aña pasá e agente polisial Ferry Bakx a pèrdè su bida durante un atrako ku a tuma lugá na un kas di famia na Sabadeco.
Ferry Bakx i su kolega tabata e promé polisnan ku a yega na e atrako armá ku tabata den progreso ainda. Un tiru ku un di e atrakadóna benesolano a lòs a alkansá Bakx i a heridá esaki mortalmente.
Tur esnan involví den e atrako a wòrdu arestá despues di un investigashon ku a tuma algun siman, ku asistensia di ekiponan di Hulanda. E morto di Bakx te dia di awe ta komové hopi hende, ya ku kosnan asina pisá no ta kostumario pa nos isla.


text:
Maneho di gobierno a causa cu ta invertiendo menos den deporte16 di juni 2021: Director di Fundacion Lotto pa Deporte, Roland Tuitt, a sigura di ta hopi contento cu a logra haya cuentanan anual pa accountant di tur e ultimo añanan.
Lamentablemente e ex-director no a atende cu esaki y awo e fundacion a hay’e ta procesa tur e cuentanan atrasa. Awor a caba di publica e relatonan anual di aña 2015 te cu 2019.
Esun di aña 2020 lo keda cla cu ne prome cu fin di aña. E ora por bisa cu lo ta completamente up-to-date.Lotto a crece stabiel. E entradanan di Lotto, si tuma for di aña 2015 bin ariba, el a crece te na aña 2017, unda cu el a alcansa 50 miyon florin.
Despues el a baha na 46 pa 48 miyon. Por bisa cu e averahe cu Lotto ta genera pa aña ta entre 46 y 48 miyon. Pero, aña pasa tabatin e pandemia y toch Lotto a logra di sali basta bon di dje, bendiendo 39 miyon florin.
A bende 6 pa 8 miyon menos cu normal.Anualmente ta inverti 8 miyon den deporte. Pa loke ta inversion, ora di papia di inyeccion di deporte, mester analisa henter e proceso cu tin tras di dje.
No por mira e suma cu ta duna e fundacion Stichting Sportsubsidie Aruba so. Mester tene cuenta cu e placa cu ta bay na mantencion di e stadionnan, mester tene cuenta cu e placa cu ta paga pa seguro, mester locual ta paga na fiansa di banco bek.
Si conta tur hunto anto e suma ta alcansa 8 miyon florin pa aña cu ta inverti directamente den deporte. Lotto ta organisa loteria y no ta atende cu subsidio. Awo pa splica con e proceso ey ta cana, ta asina cu anualmente Fundacion Lotto pa Deporte ta pasa un suma cuantioso na Stichting Sportsubsidie Aruba, cu ta esun encarga pa maneha e placa y ta duna subsidio na federacionnan deportivo.
Pues Lotto mes ta djis organisa loteria, genera entrada y ta pasa e placa pa SSA cu tin un maneho bon fiha riba ken ta haya subsidio y e rekisitonan mara na cada donacion. Antes e suma tabata di 3.5 miyon florin pa aña.
Pero, desde aña 2017 el a bira 4 miyon florin. Roland Tuitt a splica cu ora referi na inversion den deporte, mester haci e pregunta di ken ta esun responsabel. Gobierno ta responsabel pa deporte y specificamente e minister di deporte ta esun responsabel.
Kico e minister di deporte tin cu haci? Mester crea un maneho y su maneho e tin cu duna Lotto pa Deporte y Lotto na suturno ta mira den su operacion si por fit e maneho di minister.
Pero esey no ta sosode pasobra minister Dangui Oduber a priminti cu lo entrega su maneho na Lotto, pero te awe e no a hacie. Politiconan a tuma e responsabilidad di financiamento di deporte, pero ta bent’e riba lomba di Lotto.
E no mester ta riba lomba di Lotto sino riba lomba di e minister di deporte.Endy Croes a hipoteca Lotto Tempo cu Endy Croes tabata director di Fundacion Lotto pa Deporte, el a traha tres stadion.
Ey ta unda nan tabatin budget overrun na ordo di dia! E suma total pa e tres stadionnan aki, gobierno a aporta cu 17 miyon florin. Pero, ora cu tur hende a pensa cu esey ta un regalo pa deporte, a resulta cu Endy Croes a regla cu Gobierno ta cobra Fudacion Lotto pa Deporte henter e suma di 17 miyon florin bek!
Locual a sosode si ta cu a duna un moratorio di 10 aña. E moratorio di 10 aña aki a vence dia 27 di juli 2020. Consecuentemente, Fundacion Lotto pa Deporte a pidi e gobierno actual, pa extende e moratorio, pa asina evita cu mester paga 1.5 miyon florin pa aña.
E gobierno aki (MEP), a nenga di duna e moratorio. Pues, dia 27 di juli 2020, Fundacion Lotto pa Deporte a paga e gobierno e 1.5 miyon florin, cu ta un suma cu no tabata presupuesta y no ta den e acuerdo cu e fundacion tin cu gobierno.
E ora na luga di haya 4 miyon florin pa aña, deporte ta haya awo solamente 2.5 miyon florin. E maneho di e gobierno aki, Tuitt no por compronde. Tur gobierno of tur minister ta busca mas cen pa deporte.
Awor aki deporte ta haya menos placa.Ideanan pa e gobierno noboPor ultimo Roland Tuitt a splica cu prome cos cu e fundacion lo haci cu un gobierno nobo, ta sinta negosha cu nan pa nan duna un moratorio di por lo menos dies aña of mas.
E ora no mester paga e 1.5 miyon florin mas. Esey ta trece 1.5 miyon bek pa deporte y deporte lo haya entre 3.5 pa 4 miyon florin pa aña. Ta prome biaha den hopi aña cu deporte ta hayando asina poco placa, debi cu gobierno a scoge pa cobra deporte un regalo cu nan mes a haci e tempo aya, bou maneho di Endy Croes, pero cu kier cobra bek awo.
Pio cu algun di e stadionnan aki no ta ni den uzo regular. E di dos asunto cu ta importante, Lotto tin idea cu por trece fondo den lachi pa deporte.Hopi hende tin bon curason pa deporte.
Nan stima deporte. Un di e ideanan ta cu por organisa un fondo, un fundacion riba su mes. Ta laga hendenan manera banco, etc. maneh’e. Asina un hende di edad, cu no tin yiu pa laga herencia atras, por duna e fundacion ey e propiedad y ta huur e. Ta uza e ganashi pa deporte.
Tin hopimanera cu tin pensa cu ta bay mira con por logra nan. E ora ta haya mas fluho di fondo pa beneficia deporte na Aruba.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 14 di novèmber 2022.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 14 di novèmber 2022.
Kompilá: djadumingu 13 di novèmber 2022, 05:00 o.l. (09:00 UTC).
KÓDIGO HEL: PREKOUSHON PA MAL TEMPU TA NA VIGOR.
Tempu: Shelu ta sigui parsialmente te de bes en kuando basta nublá ku chèns pa algun áwaseru lokal kompañá pa posibel welek i bos.
Temperatura máksimo lo alkansá 29ºC i temperatura mínimo 24ºC.
Solo ta sali 06:32 i ta baha 18:08 o.l.
Bientu: Direkshon por lo general ost i moderá; forsa 3 te 4 (12 te 30 km/ora, 4 te 10 nudo). Durante yobidanan nan mas fuerte, posibel ráfaga de bes en kuando fuerte; forsa 5 te 6 (31 te 50 km/ora, 17 te 27 nudo).
Situashon general: Durante di e próksimo 24 ora e kondishon atmosfériko ta keda faborabel pa desaroyo di nubianan signifikante riba nos region. Esaki lo generá algun áwaseru kompañá pa posibel welek i bos. Mas aleu, debí na un tera saturá, e yobidanan lo por kousa molèster di awa na sierto partinan di Kòrsou.
Kondishon di laman: Trankil te moderá ku altura di olanan entre 0.5 i 1 meter (2 pa 4 pia). E olanan di mas haltu lo ta serka di kosta nort i ost, kousa pa resake leve i por alkansá altura di 2 meter (6 pia) .
Sistemanan signifikante di wer tropikal: Ningun.
Fenómeno spesial: Ningun.
Perspektiva te djamars mainta: Nubianan ku aktividat di áwaseru lo kontinuá, ounke e intensidat lo mengua gradualmente.
Meteorólogo: Vrutaal.


text:
Joseanne Wever ta splica:
ORANJESTAD (AAN): Joseanne Wever di Stichting Katholiek Onderwijs Aruba (SKOA) a trece dilanti algun informacion relaciona cu e proceso di inscripcion pa kleuter, cual ta habri caba.
El a splica cu e aplicacion ta conta pa tur mucha cu ta haci 4 aña na 2023 y cu lo cuminsa scol na Augustus 2023.
Por aplica di diferente manera. Mayornan por aplica via e website di SKOA cu ta www.skoa.aw, tambe via e WhatsApp Line cu ta 748-5995, via email: This email address is being protected from spambots. You need JavaScript enabled to view it. y manda tur e documentonan necesario of tambe por pasa personalmente pa haci esey. Pa esaki por haci un cita pa no mester sinta warda, a remarca.
Ta hopi importante pa e mayornan sa e rekisitonan cu ta wordo pidi:
- papel di Censo di 5 florin
- carchi di AZV valido
- si e mucha a batisa un certificado di bautismo
Pa mayornan cu tin yiunan cu no a nace na Aruba y cu no ta inscribi na Censo ainda, kisas pa motibo cu e papelnan ta den proceso, ta pidi acta di nacemento y su pasport.
Segun Wever, un bes cu e alumno (cu no tin AZV) haya un cupo, e lo mester tin un seguro priva cu ta valido pa aña escolar 2023-2024.
Mester tin un seguro medico valido pa e mucha por ta na scol den caso di sufri cualkier accident na scol. Esaki ta conta pa tur scol di SKOA.
Asina cu e mayor haci e aplicacion, lo ricibi un email automaticamente. Esey ta indica cu e aplicacion a drenta SKOA na Leerling Administratie unda lo procesa esaki te cu un maximo di dos siman. Mayornan lo haya un email pa por inscribi e alumno oficialmente na scol.
Por bay riba e website www.skoa.aw unda por haya un bista di tur e scolnan preparatorio of por pasa personalmente pa busca un lista. Pa cualkier pregunta por yama 523-1800 of manda un WhatsApp na 748-5995, Joseanne Wever a splica.


text:
Kralendijk – Gezaghèber Edison Rijna a partisipá na e di 19 Foro di Union Oropeo. Durante e enkuentro di 5 dia di e paisnan i teritorionan ultramar di Union Oropeo a stipulá e agènda di aktividat pa e periodo binidero.
Gezaghèber a kuminsá riba djabièrnè 18 di novèmber ku un konsulta trilateral entre Union Oropeo, Hulanda i Boneiru. Den e konsulta akí nan a papia tokante entre otro e proyektonan ku ta andando. Gezaghèber a pone énfasis riba tres fail spesífiko ku ta di importansia pa Boneiru: konsekuensia di kambio di klima, konstrukshon di un stashon na tera di Galileo ku ta den preparashon i e interes ku Boneiru tin pa establesé un punto sentral di Komishon di Union Oropeo na nos isla na benefisio di region karibense.
Riba djasabra gezaghèber huntu ku Komishon Oropeo a aktua komo presidente di un tayer tokante promoshon di invershon riba e islanan. Riba djaluna e konferensia ministerial anual di Asosashon di Paisnan i Teritorionan Ultramar (Association of Overseas Countries and Territories – OCTA) a tuma lugá. Akí gezaghèber a firma e deklarashon polítiko i e resolushonnan atministrativo. Banda di esaki nan a inougurá e presidentenan nobo di e Komishon Ehekutivo di OCTA, respektivamente Groenlandia i Kòrsou.
Riba djamars 22 di novèmber a klousurá e foro ku e konferensia di Komishon Oropeo. E aña akí e komisario pa lasonan di kolaborashon internashonal di Union Oropeo, Jutta Urpilainen, tabata presente online. Pa motibu di COVID e no por a biaha pa Nueva Caledonia. El a drenta den diálogo ku delegashon di e islanan tokante e kolaborashon entre OCTA i Union Oropeo. Den e diskurso ku gezaghèber Rijna a tene riba djamars un biaha mas el a pone énfasis riba e temanan ku ta importante pa Boneiru, entre otro e impakto di kambio di klima pa nos isla i el a gradisí Komishon Oropeo pa a konsedé e Stashon di Sensor Galileo na Boneiru. Komisario Urpilainen a kontestá ku gustosamente e ke profundisá e kolaborashon pa loke ta trata e proyekto akí.
Rijna: ‘Mi ta wak bèk riba un foro sumamente eksitoso, kaminda nos por a pone Boneiru su ambishonnan riba mapa. E promesa di komisario Urpilainen ku e lo ke profundisá e kolaborashon rònt di e proyekto di Galileo ta un paso padilanti importante pa Boneiru. Establesimentu di e stashon akí na Boneiru ta trese posibilidat di desaroyo ekonómiko duradero pa Boneiru kuné, kaminda nos por hasi bon uso di sosten di Union Oropeo.’


text:
Diasabra 7 di Maart 2020 pa 7 or di mainta tin misa na kapel di Alto Vista. Pastoor Huancho Peralta hunto cu coordinadornan ta invita tur fielnan pa celebra Santa Misa y gana indulgencia plenaria. Prome ta resa Santo Rosario cuminsa pa 6.30.
Riba diasabra ta resa Misterio Gososo, na final ta resa Salve Regina. Nos ta resa pa necesidad di Iglesia Universal, pa Papa Francisco, Obispo Luis Secco y tur sacerdote. Pa nos Gobernantenan y tur cu ta carga responsabilidad pa nos pais Aruba. Pa tur nos defuntonan stima cu a bay nos dilanti. Awor cu ta den tempo di Cuaresma ta nos deber como fiel catolico pa tene nos mes na yuna y abstinencia. Ta tempo di Penetencia, tempo di confesa.


text:
Den un comunicado dirigi na prensa y na comunidad riba rednan social, e Famia di Paulus âPauâ Martijn a haci un yamado na âdiversâ boluntario pa uni nan mes un siguinte buskeda. Ta anhela cu por logra haya un cantidad sufiente grandi di divers pa un reunion y palabracion den un buskeda coordina y cu nan input y conseho.
Intencion pa un reunion di maximo urgencia na momento cu reuni sificiente boluntario. Di parti Famia ta boga pa trece tur hende hunto, pone opinion y experencia riba mesa y hinca un group den otro cu un diving plan pa sali pa e buskeda.
Un suplica ta bay na tur cu kier forma parti di e grupo aki, cu tin experiencia y kier ta un boluntario pa tuma contacto mes ora. Ta bolbe reitera cu ta haci un apelacion na divers cu hopi experiencia mirando e seriedad di e caso y cu por tene na cuenta e condicion di lama pa evita cualkier situacion peligroso.
E motibo di e peticion pa boluntario
Famia di Paulus âPauâ Martijn cu ta perdà ainda ta pidi yudansa pa lo siguiente:
Pa realisa un ultimo intento pa haya mas aclariacion riba e ultimo dive di Pau ta pidi yudansa di divers boluntario y certifica. Ta bin den mente e organisacionan di divers y tur otro divers.
Si bo persona/ organisacion ta sinti cu bo por forma parti di e grupo di boluntario, porfabor tuma contacto. Reunion lo tuma luga na Sero Pita #33, pa asina forma un plan pa haci un ultimo intento. Ta spera di haya suficiente boluntario mas pronto cu ta posibel pa asina reunà di biaha.


text:
P’esei mes mi ta bisa: Si boso laga Spiritu di Dios dirigí boso bida, boso lo no satisfasé boso mal deseonan. Pasobra mal deseo ta bringa Spiritu di Dios i E ta bringa nan! Esun ta bai kontra di e
Mateo 28:19-20
Bai antó i hasi hende den tur nashon mi disipel: batisá nan den nòmber di Tata, di Yu i di Spiritu Santu i siña nan kumpli ku tur loke Mi a manda boso. I sa ku Mi ta ku boso
Levítiko 26:13
Ami ta SEÑOR, boso Dios, ku a saka boso for di Egipto, pa boso no ta nan katibu mas. Mi a kibra brasa di e yugo ku tabata pone boso kana doblá i laga boso kana bai kara na laria.
Lamen 3:21-24
Sinembargo un kos mi ke graba den mi mente i pone mi speransa den dje: SEÑOR su fiel amor no tin fin, su bondat no ta kaba nunka. Tur mainta nan ta nobo atrobe. Señor, esta grandi bo fieldat ta!


text:
Tofu Stir Fry cu bo Berduranan faborito Parti 2
Nos ta spera sinceramente cu e prome parti di TOFU a inspira hopi pa purba e dushi y saludabel plato aki.
Awe nos ta sigui cu: Tips pa e receta aki
Un par di tips profesional pa yuda bo cushina e miho stir fry di tofu di tur tempo!
Primi pa saca mas tanto likido cu bo por for di e TOFU. Menos likido den e TOFU mas seco y ta kraakw bo TOFU lo ta. Pa hasi esaki, bo ta pone un par di paper towels riba un tayo. Lora e bloki di TOFU den e paper towels, espues pone un otro tayo riba dje. Pone un cos cu ta pisa riba e di dos tayo. Pone algun cos cu ta pisa pa primi riba e TOFU; manera bleki cuminda ta perfecto. Laga e peso para riba e tayo pa 5 te cu 10 minuut, mientras cu bo ta prepara e ingredientenan di e receta.
Agrega soy sauce mientras cu bo ta cushina pa lanta e sabor di bo cuminda. Parti bo condimentonan y hinca cada bes un tiki den bo cuminda, ora bo ta cushinando. Cada bes cu bo agrega un tiki condimento esaki ta completa e sabor di un manera unico y dunabo miho resultadonan, cu si bo djis benta tur cos aden na final.
Spaar un tiki di e Sesame Oil pa sprinkle na final pa mantene su sabor. E Sesame Oil tin un sabor asina diferente y elegante cu ta ponebo pensa cu bo TOFU stir fry ta hopi mas complica cu e ta.
TOFU Stir Fry cu bo toque especial ;
Ingredientenan flexibel y agregacionnan
Unabes bo tin tur locual ta esencial, e TOFU Stir Fry aki ta bira mas flexibel:
Berduranan Fresco. Loke sea cu bo tin den fridge lo yuda. Ami ta uza spinazie, cu ta keda cla den un par di minuut, loke ta hasi cu e cuminda ta keda cla mas lihe. Broccoli TOFU stir fry ta un otro fabortio di nos, pero berdad ta cu bo por tira aden cualkier berdura di bo gusto ! Mi ta recomenda pa cushina e Tofu prome, y pon’e den un tayo apart, despues stir fry bo berduranan y despues mas na final mezcla tur cos hunto.
Pica . Si bo ta gusta un TOFU Stir Fry mas spicy e ora hinca Sambal Oelek aden of Red Pepper Flakes. Ta abo lo sa cuanto bo kier uza den bo cuminda.
Saus di pisca . Pa hinca un swing di Thai den bo TOFU stir fry , remplasa 1 cuchara grandi di e Soy Sauce cu saus di pisca y primi su lamunchi den dje. Bo por vari’e cu schrimps tambe.
Aros of Noodles. Normalmente nos ta sirbi Stir Fry cu aros bruin, pero sib o ta prefer noodles, dal bay.
Ingredientenan
2 (14-ons) paki extra-firm tofu ( NO uza firm of silken )
1 tablespoon canola oil or grapeseed oil*
3 tablespoons low-sodium soy sauce dividi, plus adicional pa sabor
1 bunch chikito di green onions, corta fini y dividi
1 tablespoon ginger fresco machica
1–2 teaspoons chili paste fresco (sambal oelek) of 1/4–1/2 teaspoon red pepper flakes .
10 ons di baby spinach
2 tablespoons simiya di sesame getoast “toasted sesame seeds”
2 teaspoons sesame oil
Pa sirbi cune:
Aros bruin
Aros di cauliflower
Soba of noodles di aros
Quinoa
Instruccionnan
Scuri e tofu. Lora cada bloke den hand towels dobbel y primi suavemente saca e likido for di dje. Corta e tofu den blokinan chikito di ¾ inch
Den un wok , keinta e zeta di canola riba candela mediano. Unabes cu e zeta a keinta pero no lague huma, agrega e tofu (tene cuidao paso e lo spart un tiki), y despues benta 1 cuchara grandi di Soy Sauce aden. Keda drei esaki te ora cu e bira seco pa mas of menos 8 pa 10 minuut. Despues laga e blokinan hasa cada band ate bira bruin.
Agrega ¾ parti di e siboyin , ginger, chili paste, y e 2 cucharanan grandi di soy sauce cu a resta.
Agrega e spinazie y drei . Manera e spinazie bira moli agrega mas spinazie.
Hinca e simiyanan di Sesame aden cu e zeta di sesame.
Kita e wok for di candela y sprinkle un siboyin riba dje.
Sirbi’e cayente, cu aros bruin, noodles, of cu loke bo ta gusta. Y naturalmente cu bo pica band’i dje.
Notes:
Mi lo no recomenda Zeta di Oleifi pa stir fry, pasobra e ta kima hopi lihe y esaki lo cambia e sabor di e cuminda y kim’e.
Leftovers taw anta te cu 5 dia den fridge.
Keinta esaki riba un candela chikito.
Por freez e tambe.


text:
Diamars atardi pa 5:05pm central di polis ta wordo notifica cu tin un boto cu problema di motor.
Central di polis ta pasa e informacion pa RadarKamer y na nan turno a contact e persona riba e boto.
E persona ta splica cu enberdad e tin problema cu motor di boto y cu nan ta riba anker.
A pidi e persona pa nan posicion. E persona no por a duna esaki paso e no tin GPS, ni holoshi cu GPS ni VHF Radio abordo.
A puntra e persona den ki area e ta, cuanto miya leu e ta foi tera y kiko eta wak. E persona a informa cu e ta calcula cu e ta 1 miya for eagle beach. Straight su dilanti e por wak hospital.
A keda na linea cu e persona. Radar Kamer a coordina cu Maritiem pa duna asistencia. Na yegada di Maritiem a logra start e motor y a guia e boto te na canto.
Ta trata di e boto A-381 registra bou di e nomber “Michenine”.
Kier a consientisa y recorda doñonan di boto cu e siguiente tips prome subi lama:
-Informa famia of un amistad/conocir unda bo lo bay y na cua area (posicion).
-Con largo ta keda riba lama (orario)
-Cabuya largo y anker
-Percura pa tin un GPS
-VHF Radio
-Celular Full RecargA
-Lifejacket
-Flair pa anochi (señal di luz)
-Suficiente awa
Y si haya problema riba lama por yama central di polis nr 100 .
Radar Kamer y Maritiem tey pa sirbi nos comunidad den nos awanan territorial.


text:
Diasabra awor 16 di januari 2021, Cas di Cultura ta habri e exposicion di arte visual, “Soca Art-Raise your voice!”. Pa e ocasion special aki e artista Sharina Gumbs lo mustra su obranan di arte.
E anochi lo cuminsa for di 7’or te cu 9’or di anochi y publico tambe por admira e exposicion aki te 4 di maart 2021. E exposicion aki ta forma parti di un programa piloto experimental di exposicionan di Arte Visual na Cas di Cultura.
Asina Cas di Cultura ta contribui na e desaroyo di e infrastructura di Arte na Aruba. Diasabra anochi 7or publico en general ta invita pa bin aprecia y forma parti di un evento unico.
E artista, Sharina Gumbs lo ta presenta pa asina un y tur por mira y experencia nan obra, pero tambe pa por combersa cu ne. Danki sigur tambe na Prins Bernard Cultuurfonds Caribisch Gebied cu ta subisidia parti di e programa aki durante e pandemia di Covid.
Entrada pa e anochi aki ta completamente gratis y ta cumpli cu tur protocol di DVG. Ta pidi un y tur cu lo atende e evento aki pa bini cu tapaboca. Pueblo di Aruba ta keda cordialmente invita pa bin disfruta di e exposicion “Soca Art- Raise your voice!”.


text:
Programa di Scout Shop den Fakansi.
Scout Shop te será den temporada di fakansi. Tuma bon nota di e programa di Scoutshop pa e próksimo dianan. Djamars dia 2 di yüli Scoutshop ta será. Djarason dia 3, djaweps dia 4 i djabièrnè dia 5 di yüli Scoutshop lo ta habrí na e orario di kustumber, esta di 17.30 pa 19.00’or. Despues di esaki Scoutshop lo ta será te ku dia 16 di ougustus 2019. Scoutshop lo habri atrobe djamars dia 20 di ougustus 2019. Direktiva i staf di Scoutshop ta desea tur nos Scoutnan felis temporada di fakansi i den fakansi tambe kòrda ku un Scout tur dia ta hasi un bon obra.


text:
Bebi: Desarojo Di Un Bebi Den Su Di 3 Luna
Aki nos ta trese pabo un par di punto tokante desarojo di un bebi den su di 3 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Den e luna aki e bebi por bai distingi sonidonan ku e rekonose i sonidonan ku e no rekonose. E lo bai imita e moveshon di bo boka i e lo wak di unda sonidonan ta bini. Hasi hopi sonidonan stranjo ku ne i lage ripara ku bo por hasi differente sonido. Aki un par di siman lo e hasi sonidonan leuk di su mes. I asina bosnan por papia ku otro.
Ora ku e hasi aproksimadamente 10 siman e ta bai purba na hinka kos den su boka. Di e manera aki e ke sa kiko tin rondo di dje. Den su mente e por sinti mas miho kiko e objetonan ta ora ku e ponenan den su boka. Ku su man nan e no tin hopi kontrol ahinda. Pesei tur kos e ta hinka den su boka. Pues den e temporada aki wak bon kiko bo ta pone den su bisindario. Pa evita ku asina e por stik.
Na 11 siman ahinda e wowonan di e bebi ta den desarojo. Den su prome simanan e tabata rekonosebo na bo holor of stem. Awor e ta bai rekonose bo kara mas tantu. I por mira mas tantu kolor. Awor lo e prefera di mira abo mas tantu kompara ku otro hende.
E bebi por bira ferkout hopi. Esaki por ta dor ku su resistensia ta abou. Tapesei soru pa tin un bon higiena, lagele bebe hopi anto soru pa kaminda e ta bo ventila e kamber bon. Ya asina e lo bira bon mas lihe despues di ta ferkout.
Den su 12 luna e por distingi mas miho e aparensia di abo i otro hende. I e ta bira hopi soshal. Usa e temporada aki pa e konose hendenan ku e lo bai mira mas tantu manera famia serkano, bisinja ku ta bini hopi serka bo of e baby-sitter. E ta bira su kabes na sonidonan ku e tende. I e por tene su kabes na laira. Aworaki lo e por tene su kabes na haltu mas largu, move ku su pianan mas tantu i e tin mas control over di su kurpa. Asinaki e ta preparando pa bai kuminsa gatia. No laga e bebi nunka su so ora ku e ta drumi riba algu.
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!


text:
Ora hende bira malu pa via di alimento
Ora hende bira malu pa via di alimento, esaki ta kousa bastante problema no solamente pa e persona(nan) su salú, pero ta kousa gastunan enorme pa e persona o su seguro.
Pa evitá ku fayonan humano ta tuma lugá ta masha importante pa tur hende ta na altura di reglanan básiko di higiena pa e alimentu keda liber di kontaminashon.
Alimentu seif i saludabel. Kiko esaki ta nifiká?
Alimentu seif i saludabel ta un kuminda o bebida ku ta keda atendé kuné den un ambiente higiéniko, dor di hende salú, di tal manera ku e kuminda no ta keda kontaminá pa mikrobionan, materialnan kímiko òf
físiko, ku ta kousa malesa o daño.
Keda pendiente paso otro siman ta splika kiko ta higiena i kiko ta nifika kontaminashon i sistemanan di kontaminashon.
Bron: Buki di Higiena, Gobièrnu Di Kòrsou


text:
Meditashon Trasendental ta baha strès di un manera natural
Strès ta un hecho den bida – pero e no ta nesesario.
Tur hende ta konsiente di efektonan negativo di strès. E ta baha bo funkshonamentu, daña relashon i gasta e físika. En breve, e ta kòrta goso di bida. Ademas strès tin tendensia di akumulá den e sistema durante transkurso di hinter bida. Hasta un bon soño òf fakansi largu no ta laga nos rekuperá kompletamente.
Hormones and Behavior 1978 10(1):54-60
Krea un perspektiva balansá
Krea un perspektiva balansá
I e abilidat di por atendé situashon di strès
Pa motibu ku kada individuo ta diferente, e efekto di ekilíbrio di Meditashon Trasendental por trese benefisio diferente pa hende diferente, manera menos doló di kabes, mihó soño, mas energia òf mihó relashon. Sinembargo, un benefisio ku mayoria hende ta kompartí ta ku en general nan por manehá un situashon di strès mihó despues di siña Meditashon Trasendental.
Investigashon riba Strès
Lesa informashon di dòkter i investigadornan sientífiko tokante kon Meditashon Trasendental ta oumentá bienestar, salú, i vida largu, mientras ku e ta redusí komportashon dañino pa salú.
Meditashon Trasendental, strès i e serebro


text:
Dividivi
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dividivi òf Watapana (Aruba) (nòmber sientífiko: Libidibia coriaria, sinónimo Caesalpinia coriaria) ta un palu ku ta pertenese na e famia Leguminosae ku ta nativo pa Mexico, Amérika Sentral, e region nort di Sur Amérika i e área karibense.[1] E ta endémiko riba tur seis isla hulandes karibense: Aruba, Boneiru, Kòrsou, Saba, Sint Eustatius i Sint Maarten.
Taksonomia i nòmber[editá | editá fuente]
Nikolaus Joseph von Jacquin tabata e promé persona ku a deskribí e espesie aki na 1763 i a duna e mata e nòmber Caesalpinia. Na 1830 Diederich von Schlechtendal a transferí e mata pa e geno nobo di Libidibia. No semper a aseptá e geno Libidibia i usualmente a atribuí e mata den e geno di Caesalpinia te ku investigashon sientífiko na filogenétika molekular (molecular phylogenetic) a pone e mata bèk den e geno di Libidibia.
Nòmber komún di e espesie ta inkluí divi-divi, cascalote, guaracabuya, guatapana, nacascol , tan yong i watapana.
Deskripshon[editá | editá fuente]
E dividivi no sa bira mas haltu ku 9 meter pa motibu ku su kresementu ta influensiá pa bientu di pasat ku ta dal den zona kostal habrí kaminda e palu aki ta krese. Den otro medio ambiente e mata ta krese bira un forma rondó pero ku un habrí bou di e parti mas haltu di e palu. E blachinan tin forma ku parse pluma i ta yama esaki 'geveerde bladeren' òf 'samengestelde bladeren'. Kada un blachi plumá grandi ta konsistí di 15 pa 25 par di blachi chikitu, di kua kada un ta midi 7mm di largura. E fruta ta un bonchi diki lorá di 5 cm di largura.
Uso[editá | editá fuente]
Ta saka un supstansia ku yama Tanin for di e bonchi hechu pa usa den produkshon di kueru. Un tipo di molekül ku ta isolá yama corilagin. Di akuerdo ku e database Ecocrop di FAO, e bonchi ta proveé tanin i un fèrf pretu ku ta usa den industria di produkshon di kueru i pa traha enk. Sa usa e bonchi tambe den remedi tradishonal. E palu duru koló skur sa usa den karpenteria. Tambe por planta e palu pa haña sombra. Kada palu por produsí 45-135 kilo di bonchi pa aña.
Kultura[editá | editá fuente]
Ta konsiderá Dividivi, ounke no tin un base hurídiko pa esaki, komo e palu nashonal di e Islanan ABC, kaminda antes su bonchinan tawata wòrdu exportá.[2][3] E palu ta fotogéniko i un atrakshon pa e industria di turismo riba e tres isla.[4]


text:
[BIBANDO]: A hasi palabrashon ku sentronan religioso, ku entrante mañan djárason, 21 di aprel por tene enkuentronan segun Plachi di Dia te ku un máksimo di 25 persona presente.
[BIBANDO]: Entrante mañan djárason, 21 di aprel, kompanianan ku tin e fasilidat pa ofresé servisio di laba outo ‘drive-thru’ por hasi esaki.
[BIBANDO]: Entrante mañan djárason, 21 di aprel, ta amplia e kantidat máksimo di persona ku por bishitá entiero pa despedí di un ser kerí.
[BIBANDO]: Ta hasi un apelashon na tur doño di trabou, pa porfabor mantené e kapasidat di empleado ku mester tei físikamente na trabou na un mínimo.
[BIBANDO]: Tur kompania ku ta bende produkto i merkansia por ofresé servisio di entrega na kas (delivery), entrante mañan djárason 21 di aprel 2021.
[BIBANDO]: Entrante mañan djárason, 21 di aprel 2021, benta di material di konstrukshon ta posibel pa medio di servisio di drive-thru den forma di ‘click & collect’.
[BIBANDO]: Entrante mañan djárason, 21 di aprel, e orario di servisio pa trùknan di pan ta bira entre 4’or di atardi te 8’or di anochi. Por lo pronto, solamente servisio di entrega (delivery) ta posibel.
[BIBANDO]: Entrante mañan, djárason, 21 di aprel, restorantnan ku ta disponé di e posibilidat por ofresé servisio di drive-thru i e servisio di ‘delivery’ por sigui tuma lugá te 8’or di anochi.
BIBANDO]: Entrante mañan, djárason, 21 di aprel ta posibel bishitá laman riba base individual (segun orarionan indiká) pa preservashon di salú físiko i mental.


text: Diaranzon merdia a drenta informe di un accidente cu hende herida na cruzada Emmastraat/ Prof. Lorentzstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Kia Niro biniendo for di nort den Emmastraat no a para duna preferencia na e Nissan March bayendo pabao den Prof. Lorentzstraat. E impacto tabata asina fuerte cu ela bira e March 180 grado. Debi na e fuerte impacto e chauffeur di e March a resulta herida. Na yegada di e ambulans nan a atende e dama y a transporte pa hospital.


text:
E remetido aki ta bay trapa riba dede di hopi hende pero mester realisa placa a caba y fiesta MESTER STOP
Pueblo ta trece sugerencia pa finansas publico:
1. Stop tur permiso di trabao, esta si ela caduca, tur bek pa nan pais. Arubianonan mester bin na prome lugar
2. Fcca controla mas si e casnan cu ta poni cu subsidio si berdad nan ta biba eynan, NO traha mas cas social! Unda casnan social a ser traha a para bira cu ta e barionan mas problematico.
3. Pone belasting halto pa huur di tur edificio/cas den tur forma. Pasobra esaki ta un negoshi lucrativo y Aruba mester di e entradanan ey!
4. STOP cu aumento di salario minimo, Duna salario segun profesion y diploma bo tin conocimiento ata bo pago justo. Asina motiva hende pa studia y no ta depende di favoritismo.
5. COBRA tur belasting pendiente di negoshinan cu a gana plaka na Aruba. Hopi di nan tin placanan scondi na banconan y tambe internacional, sea bo ta invirtie akinan of paga mas belasting.
6. STOP mayoria subsidio na instellingen , keda cu uno di cada organisacion despues di control di nan fiscal report y resultado di trabao. Yiunan carga responsabel di boso mayornan adulto. (misa, social, cuido, etc.)
7. Stop huur di edificio. Ta hopi placa ta ser paga pa huur di edificio y esakinan ta esnan prome paga pa gobierno.
8. Pone edificio di gobierno bek den function (drechanan y usanan of bendenan)
9. Bisa e huurdo di edificio cu awor den crisis ta paga 50% di e valor so, of sino stop contract (corona crisis)
10. Stop ppp projecten, yega na un acuerdo pa baha e suma pasobra no por paga bek no tin placa!
11. Esnan den gobierno cu no tin un zitplaats of ta den e overtolligheidspool, termina contracto laboral NO WORK NO PAY
12. Functioneringsgesprek y despues beoordeling pa cu maneho RIBA TUR HEFE di departamento y esnan cu no ta cuida finansas, retiro inmediato of baha bek na su puesto original of duna su retiro
13. Controla tur diploma di tur ambtenaar y paga tur hende segun e regla di salario a base di bo diploma (bezoldigingsregeling)
14. Bay atras den e ultimo 8 anja y tur departamento nobo, seranan bek. No tin plaka pa nan keda habri (oficina di Aruparking y otronan)
15. Oficina recurso humano di gobierno, SERE, ya cu hefe di departamento ta responsabel pa su personal
16. Kita tur pero tur PR coordinador di gobierno y parlamento, pasobra tin un departamento caba (BUVO) encarga cu esaki.
17. Kita personal di limpiesa y otronan cu NO ta traha of ta AO pa hopi largo
18. Kita personal di gobierno cu tin un record policial/criminal
19. Re-aloca functionarionan den servicio di control/inspeccion riba caya, di higiena, enseñansa, dokter, ley, belasting, impuesto di negoshi, labor, seguro, organisacion di gobierno cu ta privatisa etc. y laga nan raporta na tur e departamento concerni.
20. Stop tur overtime pa functionarionan publico PLACA NO TIN!
21. Controla tur functionario publico cu test positivo pa uso di substancia droga etc.
22. Tur functionario publico ta haya e mesun uniform pa bisti y nan ta respeta esaki tur momento.
23. Helpdesk pa pueblo di Aruba, unda por yama pa denuncia cualkier reclamo ofsospecho di menos bon trato.
24. Hasi functioneringsgesprek cu tur functionario publico pa evaluacion di nan function. Si realmente mester di nan y si nan tin e requisito pa tal funcionamento.
25. Kita tur ministro y parlamentario y keda cu un MINISTRO president solamente, cu tin cu raporta tur dia via medionan di communication di kico tabata su desicionan. Y tur decision grandi ta hasie via un encuesta comunitario. Tur esaki pa 1 aña (pa cuminsa) Deshaci di e coordinadornan cu ta cobra sumanan astronomico y cu no tin diploma reconosi pa eherce e funcion.
26. Cobradornan di Onderstand lubida, hopi di e hendenan aki ta fisicamente den condicion Shonnan compronde BON placa a caba, NO TIN, TA FIA MESTER FIA Y SI NOS TUR MESTER CARGUE CUMINZA CU E CHUPACABRANAN INCLUYENDO MINISTERNAN Y PARLAMENTARIONAN.
E desicion ta den man di nos prome minister DO or DIE! PERO NO hinca nos isla den mas debe cu nost no por paga pasobra e cobranza lo yega un dia y abo y bo otro ministernan tin boshi placa pa bula bay afo biba lekker cu boso miyones.!
Opinionnan expresa den e comunicado aki no necesariamente ta esunnan di awe24.com, ni di su colaboradornan, pero ta para pa responsabilidad di e propio remitente.


text:
Un di e condicionnan impone dor di Hulanda y acepta dor di gobierno di Aruba ta, cu entrante 1 di juni mester baha gastonan di AZV cu 5 miyon florin pa luna y esaki ta te cu december 2020, pues 35 miyon total. Un tarea cu lo resulta den un castigo atrobe pa aseguradonan.
Anticipando esaki, UPP kier a presenta dos sugerencia pa evita esaki, apesar cu lo no baha gasto mesora, pero por nifica un rebaho substancial, structural y duradero.
Na prome lugar UPP ta sugeri pa re-introduci e Swiss-model y na di dos lugar laga parti di e prima cu ta ser paga na seguro di auto ser pasa pa AZV. Probablemente por tin mas sugerencia pero e dosnan aki lo nifica cu NO lo mishi cu e pakete cu AZV ta ofrece awor.
Ta bon pa remarca aki, cu pa UPP ta increible, cu ora nos busca informacion financiero di AZV, nos ta ripara cu p.e. e cuenta anual di AZV ta bay te cu 2018. No tin esun di 2019, mientras cu e prespuesto di 2020 tampoco tey! Con por ta posibel cu e documentonan aki no ta riba e website di AZV, pa asina tur ciudadano por vigila e gastonan di AZV pa 2020? Transparencia ta esencial, sigur pa un fondo social y publico manera AZV.
Re-introduccion di e Swiss-Model!
E prome sugerencia ta pa re-introduci e asina yama Swiss-model! Pakico? Pasobra e modelo aki, hunto cu un maneho estricto, lo permiti unicamente personanan entre 25 aña y 45 aña haya un prolongacion of prome permiso. Pa por haya dicho permiso, e personanan cu ta aplica tin cu pasa testnan tanto pa enfermedadnan contagioso y CRONICO! Esaki kiermeen cu ta solamente hendenan cu ta den un bon estado di salud lo wordo permiti pa haya un prolongacion of por bin traha.
Tin prueba contundente cu un maneho estricto lo reduci gasto di AZV. Tempo cu e Swiss-model tabata na vigor y cu tabata tin un maneho sin corupcion y sin excepcion (2005/2009), e gastonan pa esnan cu un permiso conforme e Swiss-model tabata CINCO (5) biaha MENOS cu “niet-vergunninghouders, pues esaki lo nifica un rebaho substancial di miyones SIN mishi cu e pakete vigente.
Ta bin acerca, cu den e modelo aki, lo no tin reunificacion di famia tampoco cu ta auementa e peso pa AZV.
Di su banda Jobcentre lo tin un funcion prominente pa acorda SOLAMENTE peticion ora cu esaki ta realmente necesario. Asina aki ta salbaguardia cuponan pa nos yiunan di tera. Particularmente awor cu COVID-19, a percura pa hopi yiu di tera perde trabou, esaki lo nifica cu ningun permiso por wordo prolonga y mas cu logico ningun permiso nobo no por wordo duna.
Traspaso di un porcentahe di seguro di auto pa AZV!
Segun ley, AZV ta un seguro di enfermedad y no pa “ongeval”/accidente sea di auto of di trabou. Pero toch AZV ta para garantia pa e gastonan, pa buena marcha di e cuido medico cu personanan envolvi den un accidente ta rekeri. Intencion ta cu e companianan di seguro despues lo regla e cuenta aki cu AZV. Pero pa hopi tempo nos ta comprende cu esaki no ta sosode, ya cu companianan di seguro ta probecha di e hecho cu ta toch AZV ta paga e gastonan aki. Den e relatonan anual por constata cu ta un caminda di cruz AZV ta pasa pa por cobra e companianan di seguro ora cu tin accidente cu “lichamelijke letsel”! E compania ta paga te un cierto suma y esaki despues di desconta tur otro gasto cu tin. Resultado ta cu por lo general no ta resta nada of casi nada pa AZV. Pa e motibo aki UPP ta sugeri pa un porcentahe (%) di loke ta cobra pa seguro di auto, ser transferi inmediatamente pa AZV.
Varios pais cu tin un tipo di seguro general manera AZV tin mesun problema y a soluciona esaki dor di stipula un percentahe cu ta paga na prima di seguro di auto, ta wordo transferi directamente pa e seguro medico general sin cu esaki ta nifica cu mester bin un aumento di e prima.
Un evaluacion bruto ta mustra, asumiendo cu tin 100.000 auto total ta core na Aruba, y un prima averahe di 850 florin, pa cada seguro di auto, nos ta yega na 850 miyon florin. Si 30% di esaki cu mester bay AZV, nos ta yega na e suma di 25.5 miyon florin pa aña. Den e cuenta anual di AZV apenas 242 mil a cobra bek di e companianan di seguro y esaki despues di un lucha di hopi aña.
Pasando e ley aki, ni AZV, ni e companianan di seguro mester kibra su cabez pa regla cuenta entre nan. Pues un “WIN-WIN SITUATION”! AZV mester lanta un fondo apart si pa por maneha e parti aki adecuadamente. Ta trata aki di un simpel calculo, pero cu bin un estudio riba esaki, ya cu e montante lo por ta mas halto tambe.
E dos sugerencianan aki, ta solucion duradero y structural, unda cu cumpliendo cu Hulanda, nos no ta mishi cu e pakete cu nos pueblo tin awor y lo por frenta cualkier otro condicion cu Hulanda kier impone, p.e. bini cu cluster medico den e parti di Reino aki.
E solucion cu nos ta presenta aki, ta un manera pa cumpli pa protehe AZV, nos klompi DIAMANTE!
Partido UPP
Booshi Wever
28 di mei 2020


text:
…10% mas turista di estadia na yüni 2018…
WILLEMSTAD – 20 di yüli 2018 – Ofisina di Turismo di Kòrsou (CTB) ta raportá un kresementu total di 10% mas turista na yüni 2018. Den sifranan apsoluto ta trata aki di 2.862 turista mas na yüni 2018 hibando e total na 30.820 turista di estadia kompará ku 27.958 e mesun luna aña pasá. Tur merkado di enfoke a presta bon durante luna di yüni. Hulanda, Estádos Unídos, Canada, Brazil, Colombia i Aruba tur a presta bon na yüni 2018.
Europa, e region for di kual nos ta risibí mas tantu turista a krese ku 14% na luna di yüni. Un total di 14.725 turista di estadia a bishitá nos pais for di Europa kompará ku 12.953 na aña pasá. Kòrsou a risibí 12.062 turista for di Hulanda. Hulanda e merkado for di kual nos ta risibí mas tantu turista, a klousura yüni ku un kresementu di dòbel sifra di 18%. Ta promé biaha den historia ku nos a surpasá 12 mil turista di estadia na luna di yüni. Hulanda ta kontinuá komo e merkado prinsipal; 39% di e total di turista risibí ta prosedente for di e pais aki. E kresementu aki ta komo resultado di e dos buelonan adishonal for di Amsterdam e temporada di zomer aki. E buelonan ku a inisiá 18 di yüni último entre Bruselas i Kòrsou a resultá den 40% mas turista for di Bèlgika. Un total di 467 bishitante prosedente di Bèlgika a bishita Kòrsou na yüni 2018.
CTB a registrá un total di 7.523 turista di estadia for di Nort Amérika na yüni 2018. Ku e resultado aki Nort Amérika ta e di dos kontribuidó den kantidat di turista di estadia. For di Canada un total di 680 turista di estadia a keda registrá kual ta un oumento di 3% pa e temporada abou di turismo. For di Estádos Unídos un kresementu di 28% a keda registrá na yüni 2018. Estádos Unídos a konta ku muchu mas stul adishonal e zomer aki kual no tabata e kaso aña pasá. For di Charlotte tin e introdukshon di e di dos buelo semanal i for di Miami e kambio di avion pa unu mas grandi di American Airlines. Ademas, JetBlue a start ku un di 4 buelo semanal for di New York (JKF) dia 19 di yüni último. Tur e buelonan adishonal aki kombiná ku e esfuersonan di merkadeo di Kòrsou dor di CTB i su partnernan a sòru pa Estádos Unídos registrá un total di 6.843 turista na yüni. Aña pasá e kantidat di turista di estadia ku a keda registrá tabata 5.348.
Tur dos merkado di enfoke den Sur Amérika a presta bon na luna di yüni registrando sifranan dòbel di kresementu. For di Colombia un oumento di 14% a keda registrá pa un total di 2.250 turista di estadia. E kresementu den turista di estadia ta komo resultado di e akshonnan di merkadeo. Tráfiko for di Brazil a registrá kresementu di 15% na yüni 2018. Total nos a risibí 819 brasilero. Un total di 1.986 turista a keda risibí for di Karibe na yüni 2018. For di pais bisiña Aruba, un kresementu di 27% a keda registrá. Un total di 1.115 arubiano a biaha pa Kòrsou na yüni.
Turismo di estadia yanüari te ku yüni 2018
Total Kòrsou a risibí 204.804 turista di estadia durante e promé mitar di aña. Esaki ta un kresementu di 2% kompará ku aña pasá. Si kita afó e kantidat di turista risibí for di Venezuela lo por papia di un kresementu di 8%. Durante e promé 6 lunanan di aña 2018 un total di 86.435 turista hulandes a keda risibí kual ta un oumento di 11%. Aña pasá e mesun periodo un total di 77.744 turista hulandes a bishitá nos pais. For di Estádos Unídos un kresementu di 14% a keda registrá pa un total di 36.094 turista di estadia di yanüari pa yüni 2018. Na 2017, un total di 31.743 turista di estadia a keda risibí for di Estádos Unídos. Canada a krese ku 6% pa un total di 13.517 turista di estadia durante e promé mitar di aña.
Turismo a produsí un impakto direkto di 560 mion florin pa nos ekonomia lokal durante e promé mitar di aña 2018. 46% di e impakto direkto total a keda generá for di turistanan prosedente di Europa kualnan ta responsabel pa 260 mion florin. E impakto direkto for di demas regionnan ta di e siguiente manera: Nort Amérika ku 147 mion, Sur Amérika ku 82 mion i Karibe i otro regionnan 71 mion florin.


text:
Ministernan di salú Karibeño a reuní ku PAHO djárason 10 di aprel 2019. A identifiká arianan spesífiko pa Karibe pa traha ku prioridat riba dje.
E arianan ta:
- Krea sufisiente enfermera akreditá i kon pa evitá pa otro paisnan despues ta trèk nan bai kuné;
- Krea sufisiente hende i medio pa formulá, implementá i kontrolá maneho den área di salú;
- Traha un modelo di kuido primario ku ta tene na kuenta aspektonan kultural i di medisina natural.
- Traha un modelo pa finansiá kuido médiko pa tur hende den e diferente paisnan.
A kunbiní ku PAHO lo organisá na márgen di e reunion di World Health Organisation (WHO) na mei próksimo un dia di workshop riba e finansiamentu di kuido.
Kòrsou lo presentá na sèptèmber di e aña aki su maneho pa Medisina Komplementario i Integrativo.
Kuido primario ta un derechi humano i mester ta aksesibel pa tur hende, inklusivo i tene kuenta ku kultura di pais. Durante intervenshon minister Camelia-Römer a splika Kòrsou ku su enfoke ta riba promoshon di salú i wellness.
Durante e enkuentro e proyekto ‘Kunukito di kas i bario’ tabata ehèmpel, pa splika kon Kòrsou ta siña su pueblo den un proyekto:
1) balor nutritivo di bèrdura i fruta,
2) planta ku tiki awa,
3) kushiná salú,
4) kombatí obesidat,
5) kombatí pobresa.
Tambe minister a spliká ku nos ta inkluí den kuido primario rekonosementu di nos yerbanan i medisina natural.
Riba potrèt:
- Koleganan minister di salú di Las Americas.
- Minister Camelia-Römer huntu ku sra. Clarsissa Etienne, direktora di Pan American Health Organisation (PAHO) ku a nasé na Kòrsou.
- Seremonia di apertura di konferensia.
2,685 Bia mirá, 2 Bia mirá awe


text:
Durante e reunion di Konseho Insular ku a tuma lugá djamars 12 di aprel último, e lidernan di MPB i UPB a tuma e desishon pa stòp e komishon di Konseho Insular ku ta atendé ku e pandemia di Covid-19.
Loke ku ta kuestionabel i sigur tambe lamentabel pa Partido Demokrat ta e echo ku e dos
partidonan den gobernashon a tuma e desishon despues ku e lider polítiko di MPB a bisa esaki na
sitionan públiko. Partido Demokrat ta lamentá i kuestioná ku e lider di MPB a bisa ku e
presidente di e komishon di Covid-19, ku ta e lider polítiko di Partido Demokrat, Clark Abraham, mester ser kitá i ku e no por ta aktivo mas den Konseho Insular.
Partido Demokrat: ‘nos no sa ku esaki ta e polítika nobo ku e lider di MPB ta praktiká, pero e ta
mustra si bon kla ku su polítika NO ta na interes di e pueblo boneriano. Na promé lugá e pandemia NO a bai i te ku siman pasá tabatin mas ku 500 hende ku a tèst positivo. Esaki tin komo konsekuensia ku e porsentahe di hendenan infektá aki na Boneiru, e asina yamá ‘positivity rate’, ta haltísimo. Ademas, Hulanda mes ku ta instruí Boneiru, konstantemente a keda den kontakto ku e komishon di Covid-19.’
Tur esaki ta mustra ku MPB i UPB NO tin e pueblo na pechu, pero ta tuma desishon a base di
politikeria. Esaki mientras ku e komishon di Covid-19 di Konseho Insular no ta hasi polítika i
pueblo práktikamente no sa mes ku e komishon aki ta eksistí. Partido Demokrátiko Boneriano ta konvensí ku ta djis pasobra ta Clark Abraham, lider polítiko di e partido, ta presidente di e komishon, e komishon aki mester stòp di eksistí.
Direktiva di Partido Demokrat ta lamentá e desishon aki i ta pone e partidonan MPB i UPB
responsabel pa si akaso e kasonan di Covid sigui subi i si esaki resultá den medida(nan) atrobe!


text:
Cada evento cu Penha Aruba presenta tin un tema special, y diahuebs anochi e invitadonan a ricibi un ‘passport’ pa join nan den un aventura pa descubri e berdadero luho na Italia, Francia, Hapon y Estados Unidos. Den e paspoort tabatin tur e informacion di e evento y di varios marca for di e diferente paisnan. Na cada seccion tabatin ‘beauty advisors’ cu tabata splica di e.o.: Clarins, Hermes (Francia), Dolce & Gabbana, Versace, BVLGARI (Italia), Issey Miyake, Shiseido (Hapon) y Narciso Rodriguez (USA).
Despues cu e invitadonan a haci e tour na e diferente paisnan y ricibi un stempel den nan paspoort, nan por a pasa na e counter pa ricibi nan premio. E paspoort a keda personalisa cu un bunita potret, cu a saca di cada persona y por keda como un bunita souvenir cortesia di Penha Aruba. Na final di anochi, Orestis Bardoutsos, Essence Area Manager, a saca e ganadornan di e diferente premionan. Esaki tabata unicamente pa e invitadonan cu a cumpra un di e marcanan cu tabata den e tour “Let’s Travel cu Penha Aruba.


text:
Gai cora a canta diadomingo marduga na Rooi Koochi unda huma a lanta habitantenan y mira cu tin un cas na candela y a bati alarma. Centro di alarma a despacha dos unidad di bombero pa e sitio y central di polis a despacha e unidadnan policial.
Breaking News: Rooi Kochi cas na candela mientras no tabata tin hende e momento ey.
Posted by MasNoticia.com on Sunday, March 8, 2020
Cu urgencia polis a yega y ta topa cu e cas full na candela, un candela basta grandi mes momento habitantenan a menciona na polis ta dos persona ta biba aden pero net nan no ta na cas. E prome truck di brandweer a presenta pa drenta accion y combati e candela di biaha. Mientras cu e di dos truck a yega pa yuda cu mas awa, bomberonan a logra kita e fuse di coriente debi cu e cas tabata full na candela y nan tabata usando awa y evita un desgracia cu coriente e momento ey. Personal di slachtofferhulp tambe a presenta pa asisti e famia cu a yega y drenta panico pa cu e caso lamentabel unda nan a keda sin un cas.


text:
Den oranan di mainta RCC a risibí yamada di e boto Mermaid, ku tabata indiká ku un di su pasaheronan a resultá heridá riba Klein Kòrsou.
Den oranan di mainta RCC a risibí yamada di e boto Mermaid, ku tabata indiká ku un di su pasaheronan a resultá heridá riba Klein Kòrsou. Un dama a risibí herida na su rudia na momentu ku e tabata baha for di e boto. RCC na su turno a fasilitá kontakto entre e dòkter di Citro ku Mermaid pa diagnostiká situashon di e dama. E dama a resultá di tin un fraktura na parti abou di su pia i mester a keda transportá pa Sehos pa tratamentu inmediato. RCC a dirigí e helikòpter di Wardakosta pa Klein Kòrsou pa buska e dama. Na momentu ku e helikòpter a yega Kòrsou, e dama a keda transportá ku ambulans pa Sehos.


text:
Un tribunal di Moscu a manda Alexey Navalny pa prison durante dos aña, na un audencia caminda e opositor a ridiculisa afirmacion cu a kibra e condicion di libertad condicional tanten cu e tabata den coma y denuncia e presidente di Rusia manera ‘Putin esun cu ta envenena’.
Ta probable cu e decision di ira entre partidario di Navalny, ya cu decenas di miles di Russia a acudido e protesta durante e ultimo dos fin di siman. Hopi hende exigiendo e liberacion di e activista. Navalny a keda deteni na Moscu ora el bin bek for di Berlin.
El a keda acusa pa no cumpli cu termino di libertad condicional na e virtud di un sentencia suspendi di 2014 pa malversacion di fondo pa un caso cu ta desestima pa motivo politiconan. Navalny a ricibi un sentencia suspendi pa tres aña na e caso di 2014 hunto cu 5 aña di libertad condicional.
E tribunal a dicta cu el e haci violacion di termino di su libertad condicional y ordena cu su sentencia suspendi lo reemplasa pa un pena di prison. E hues ta conta cu e 11 luna cu Navalny a pasa bou di aresto domicilario manera parti di e caso.


text:
Bowling ta clasifica pa Lima2019
Kamilah y Thashaina lo representa Aruba na e Weganan Panamericano
Bolicheronan Kamilah Dammers-Naddall y Thashaina Seraus oficialmente clasifica pa e Weganan Panamericano Lima 2019 na Lima, Peru.
Cu a dos bon resultadonan obteni te cu awor aki ya caba e dos atletanan elite di Aruba su deporte a sigura un puesto pa otro aña den e spectaculo Panamericano.
Masha pabien Thashaina y Kamilah, staf di coachnan como tambe na e federacion di Bowling, ARBAS Aruba Bowling Association.


text:
E biñanan di alta calidad di Wente Vineyards Family Estates, representa riba e isla pa Arion Wine Company, a forma parti di un purbamento di biña unico cu a wordo organisa recientemente, cu presencia di Eric Wente, kende ta dirigi e compania su operacion diverso cu un estilo envolvi, cual e ta comparti cu su rumannan Carolyn y Philip.
Eric a bishita Aruba na un cantidad di ocasion den pasado, ofreciendo torneonan di golf caritativo y conduciendo seminarionan di biña. Sinembargo, e biaha aki, el a opta pa laga e scenario pa su yiu homber, Karl D. Wente, kende ta un productor di biña di e di cinco generacion, Senior Vice-Presidente di Produccion di Biña y responsabel pa tur produccion di biña na Wente Vineyards. De hecho, 2013 lo ta Karl su di 14 produccion di biña y e di 12 produccion na Wente Vineyards, trahando cu e biñeronan cu a crece denter di e famia su portofolio.
E purbamento dene Hyatt Regency ballroom a compara e compania su tres biñanan famoso di Chardonnay cu otro. Sirbi personalmente pa Eric Wente, e invitadonan a purba Wente Vineyards Morning Fog Chardonnay, Livermore Valley 2012, Riva Ranch Chardonnay, Arroyo Seco Monterey 2012 y The Nth Degree Chardonnay, Livermore Valley 2010. Tur e biñanan aki ta traha di druif cu a wordo cosecha riba e famia su biñeronan di 3,000 acre, cu ta wordo opera na un manera sostenibel na California, net oost di San Francisco den e regionnan historico di Livermore Valley y Monterey.
Papiando via Skype cu e hoteleronan y restaurateurs local invita, Karl a comparti anecdotanan historico, ademas di informacion importante tocante e biñanan, guiando e purbamento den su estilo casual, dibertido y sumamente original y personal. El a hasta ofrece pa toca su guitara na final di su presentacion, agregando un toke dibertido adicional na e evento.
E invitadonan tambe a purba tres di e compania su biñanan di Cabernet Sauvignon for di e Livermore Valley, comparando nan cu otro, purbando e Southern Hills Cabernet Sauvignon 2011, Charles Wetmore Cabernet Sauvignon 2011 y The Nth Degree Cabernet Sauvignon 2010.
Joost Röben hunto cu e departamento di mercadeo di Arion Wine Company a pidi pa tur hende hisa nan man pa vota, y nan a descubri cu e sala tabata igualmente dividi entre esnan cu a prefera tur tres Chardonnay, y esnan cu a prefera tur tres Cabernet, confirmando e hecho cu biña ta un escohencia personal, y cu e productornan di biña mester crea diferente estilonan di biña pa asina nan por satisface paladarnan individual.
E invitadonan a expresa hopi interes den e compania su biñanan di Nth Degree, cual ta un liña di biña traha na man, di produccion limita, mustrando estilo y clase di un grado estelar.
Como un conclusion di e evento tan disfruta, e Murrieta’s Well, The Spur 2011, parti di nan portofolio, tambe a wordo purba. El a demostra e arte di mesclamento, combinando e miho cu e biñero tin pa ofrece pa asina crea un mescla sumamente interesante y delicioso di biña cora, cual e grupo a describi como atractivo, aromatico y yen di sabor.
California su biñero mas bieu opera pa famia y continuamente opera, Wente Vineyards awendia ta wordo maneha pa e di cuater y e di cinco generacionnan di famia Wente, marcando su di 131 aniversario. Combinando practicanan tradicional y inovativo di traha biña, e biñero ta mantene su rol di liderasgo entre e comunidad di biñero na California, produciendo un portofolio excelente di biña di alta calidad.
Prome cu el a conclui su presentacion via Skype, Karl a invita su publico Arubiano pa bishita Wente Vineyards, reconoci como un di e top destinacionnan den e region di produci biña na California, ofreciendo purbamentonan di biña, cuminda gourmet, y golf riba un nivel di campeonato.
“Biña di California y e estilo di bida di e area productor di biña na California ta reconoci y aprecia rond di mundo,” segun e Productor di Biña di e di Cuater Generacion, Eric Wente. “Nos famia ta dedica na crea biñanan superbo, produci na un manera sostenibel y cu prijsnan rasonabel, y mi ta viaha rond di mundo pa conoce y papia cu nos clientenan, pa asina duna nan e mensahe aki.”
Aki por mira algun momento di un purbamento inolvidabel.


text:
KRALENDIJK – Sentro pa Hubentut i Famia ta e Sentro ku durante henter aña ta mantené kontakto ku famia den diferente forma, pa kuido, sosten, guia i aktividatnan edukativo.
5 òktober pa 9 òktober 2020 ta e siman di edukashon, ku e tema: Lanta Riba i Bria.
Siman di Edukashon ta reflehá kiko ta bai bon den Famia i kiko mas kada famia por hasi pa sigui mehorá.
Ta para ketu riba loke instansianan ta hasiendo huntu ku famia pa sigui fortalesé e laso familiar.
Lanta Riba i Bria ta un tópiko pa sigur para ketu riba dje i pa nos ban fortalesé nos mes i nos famia, spesialmente den e momentunan difísil di Covid-19 aki.
Sentro pa Hubentut i Famia ta presentá durante e Siman di Edukashon: dos charla via Zoom meeting.
1e Zoom meeting ta dirigí speshal na hende muhé:
Orador: Señora Nathaly Evertsz.
Tópiko di e charla: Muhé, deskubrí bo Forsa.
Fecha: 8 òktober 2020
Orario: 19:00 pa 20:30 ( shet’or pa mitar di nuebe)
2do Zoom meeting ta dirigí speshal na hende hòmber:
Orador: Señor Senders Giterson.
Tópiko di e charla: Ban pe kambio.
Fecha: 9 òktober 2020
Orario: 19:00 pa 20:30 (shet’or pa mitar di nuebe)
Datos pa drenta tur dos biaha na e Zoom meeting nan ta:
code: 4570482093
Password: q7Dx7H
Pues download Zoom meeting i log in pa bo sigui e informashon balioso aki unda ku bo ta.
Nos ta felisitá tur famia pa e siman di Famia i ta deseá famianan forsa pa e temporada difísil aki i ta sigui positivo.
Si bo ta deseá mas informashon, tuma kontakto libremente na telefòn: 717-7300 i pidi pa departamento di sosten den edukashon.


text:
ORANJESTAD: Diadomingo den un esfera ameno den presencia di Minister Endy Croes y rondona pa famia, amigonan y hungadonan di nan ekipo di baseball a tuma e ‘Collegiate Signing Night’ den Ballroom di Paseo Herencia Mall, organinsa pa 297Baseball Academy. Un atardi hopi special pa seis hoben cu a firma un ‘Letter of Intent’ pa continua nan estudio sea na un college of high school na Merca alabes practica nan deporte preferi. Cinco pelotero ta di Aruba: Brandon Vero Hoftijzer, Dyrenson Wouters, Keith Hooker, Djouhadson St. Germain, Jayden Pietersz y un atletadi Curaçao esta: Shammy Thayne Maximiliana. E hobennan ta bay biba y studia na diferente estado na Merca manera: Maine, Massachusetts, New Hampshire, New York y Virginia.
Minister Endy Croes a hiba palabra durante e ceremonia special aki pa felicita e hobennan pa nan logro. Loke a resalta ta e importancia di tin un educacion na banda di practica deporte. Educacion ta un di e motornan y pilar di nos pais. E ta un gran privilegio pa haya e oportunidad pa continua un estudio avansa, alabes keda practica bo pasion cu ta bodeporte preferi.
Minister Endy Croes ta gradici sra. Elizabeth Carey sr. BrodieCarey pa nan amor y dedicacion pa traha y yuda nos hobennan desaroya nan talento y alcansa nan soño. Danki na e mayornan cu ta duna sosten na nan yiu. Finalmente e mandatario ta desea e hobennan hopi exito den nan estudio y deporte di baseball na Merca. Corda semper pone e 4D den practica: deseo, disciplina, dedicacion y determinacion pa asina boso logra bo meta! Bay pe, nos ta orguyoso di boso!


text:
Tabata den luna di december 2021 cu Servicios Aéreos Panamericanos SAS, conoci como SARPA, a anuncia cu nan lo opera 4 vuelo semanal desde 15 di december entre Medellin y Aruba, regresando pa Baranquilla y tambe vuelo for di Baranquilla pa Aruba regresando for di Medellin. Awor, net un aña despues di nan operacion, e aerolinea Colombiano a anuncia awe di lo stop nan vuelonan regular for di ambos ciudad pa Aruba desde januari 2023.
“Nos ta lamenta esaki masha pasobra algun siman pasa nos tabata na Colombia di bishita cerca e aerolinea, cu a confirma nan interes den sigui desaroya e ciudadnan y amplia mas ruta pa Aruba”, asina Jo-Anne Meaux-Arends, Air Service Development Manager di Aruba Airport Authority a bisa. E ta convenci cu SARPA lo sigui haci nan evaluacion riba e mercado di Aruba y ta spera di pronto por mira nan bula atrobe pa nos destinacion.
Durante e aña di operacion, Aruba Airport Authority tabata un bon partner pa SARPA. Hunto a organisa diferente evento na momento di anuncia ruta nobo, aumento den cantidad di vuelo y recientemente a hasta organisa un evento pa e agencianan di viahe. Tur esaki pa reenforsa e presencia di SARPA den nos mercado y pa garantisa continuidad di e vuelonan pa y for di Colombia pa Aruba.
SARPA tabata conoci caba pa AAA pa su buelonan medico, di ambulance y charter cu e tabata ehecuta caba. Sinembargo, awe SARPA a anuncia cu nan ta suspende tur vuelo pa Aruba desde 6 y 10 di januari 2023. Esaki como resultado di un demanda abou sigui pa e entrada di Wingo den e mercado.
No ta un secreto cu Colombia a bira un destinacion faborito di e comunidad di Aruba. Tanto pa checkeo medico, pa haci compras of djis pa pasa vakantie. E cambio halto di e dollar Mericano contra e Peso Colombiano, ta haci e destinacion ideal pa e Rubiano, cu ta mira su cen rende eynan mas cu si e biaha pa otro destinacionnan. E demanda halto a causa cu mas compania a cuminsa bula y a start un competencia comercial entre e aerolineanan.
Siendo cu Aruba tin un “open sky agreement” firma cu Colombia, ta pone cu nan aerolineanan por bula ilimita pa Aruba y for di aki nos aerolineanan por bula cuanto cu nan kier pa Colombia tambe. Ta dificil e ora pa Aeropuerto di Aruba por stroba un aerolinea di Colombia di bula pa Aruba. E ta keda un competencia entre nan mes, den ken tin mas avion, por brinda tarifa competitivo y biaha na e ora cu pasaheronan ta prefera.
Te cu awor, Aeropuerto Internacional Reina Beatrix (AUA Airport) tin un total di 4 aerolinea Latino Americano (Avianca, Copa Airlines, Wingo y SARPA) cu ta ofrece servicio directo pa Colombia (Bogota, Medellin y Barranquilla) y Panama. Como destinacion Aruba ta conta cu 20 buelo semanal for di e region Latino Americano di cual 13 ta buelo semanal for di Colombia so (compara cu 16 buelo semanal na 2019).
Claro cu e noticia aki lo tin un impacto riba e ruta existente di Aruba pa Colombia. Aruba lo no tin ningun vuelo non-stop entre Aruba y Barranquilla mas. Aunke cu di otro banda, lo por sigui biaha pa Barranquilla cu Avianca via di Bogota. Pa e pasahero, esaki lo encera cu mester haci un stop na Bogota prome, cu lo nifica mas ora biahando prome cu yega e destinacion final.
Pero, di otro banda, e aerolinea Wingo a caba di anuncia un aumento den frecuencia di vuelo desde Medellin y Bogota pa Aruba. Pues, esaki lo absorba e espacio di SARPA den termino di capacidad di asiento. E cantidad netto di asientonan for di Colombia pa Aruba, ta sigui riba 1% di e promedio di capacidad di asiento.
“Mester mir’e mas bien como un shift den e mercado entre aerolinea pero nos a keda cu e ciudadnan y e destino Colombia ta sigui “hot”. Nos lo a prefera di mantene ambos aerolinea bula pa Aruba, pero e berdad ta cu e mercado ta maneha su mes y como aeropuerto nos ta ofrece solamente e plataforma pa e aerolineanan mes competi na nivel comercial”, asina Jo-Anne Meaux-Arends a finalisa bisando.
Tocante AUA Airport
AUA Airport ta un di e aeropuertonan mas ocupa den region Caribe, cu mas di 22 diferente aerolinea operando pa Aruba contribuyendo na mas cu 2.5 miyon pasahero pa aña (prome cu COVID) y cu diferente vuelo pa 28 diferente destinacion rond di mundo. AUA Airport ta opera stabiel cu mas di 95% di su bishitantenan cu ta bin pa vakantie di cual 76% ta for di Merca y Canada, 9% for di Latino America, 8% for di Europa y 4% for di Antia Hulandes te cu juni 2022.
AUA Airport ta reconoce cu esaki ta danki na e economia stabiel, clima politico, hospitalidad, populacion diversifica y siguridad general di nos isla. AUA Airport ta sigui expande y mehora su facilidadnan pa mantene su posicion como un di e aeropuertonan mas innovado den region.
Conoce mas di loke ta pasando na AUA Airport door di bishita www.airportaruba.com y conecta cu AUA airport riba Twitter.com/Aruba_Airport, Facebook.com/ArubaAirport, Instagram.com/arubaairport/ and Linkedin.com/ArubaAirport.


text:
Ayera mainta director di Directie Natuur en Milieu (DNM) Sr. Gisbert Boekhoudt a duna les di module Zuil Milieu na Scol pa Polis na 33 studiante cu ta den nan ultimo aña pa logra nan MBO-diploma niveau 4, asina nan bira Polis oficialmente.
E module cu DNM ta presenta ta consisti di dos parti esencial pa e examen di e studiantenan pa polis cu ta aproba pa Examen Bureau di Departamento di Enseñansa. E prome parti ta teoria y e di dos parti ta un proyecto cu mester trata dos problema cu ta existi den nos medio ambiente. Pa esaki e studiantenan a forma team di dos persona. Algun di e topiconan cu a bin dilanti tawata: uzo di botonan di placer riba lama, reciclahe y maneho di sushedad, piscamento na baranca y lama, especienan protegi, maneho di desperdicio manera taira y bateria, gas dañino pa medio ambiente, sushedad den lama y damnan, dumpnan ilegal, autonan bieu y bandona, maneho di pesticida y asbestos. En corto, e studiantenan por a haci uzo di tur topico cu ta trata cu e impacto cu hende y uzo di materialnan no organico tin riba e medio ambiente.
Algun preocupacion di parti di e studiantenan cu a bin dilanti tawata: e cobamento (afgraving) di parti di, pero no limita na industria so pero tambe esnan cu ta scoge di coba den suelo na mondi, spuitmento di piedra den area natural, hendenan cu ta bay coy santo blanco y cocolishi na lama, cu tambe ta prohibi. Tambe e topico di contaminacion di suelo pa medio di azeta bieu y unda ta deshaci di dje. E module aki cu DNM ta duna tur aña na e studiantenan di examenklas di Scol pa Polis ta cubri e topiconan manera: e cuadro di ley cu DNM ta traha cu ne cu ta cubri asuntonan di naturalesa y medio ambiente; e maneho y tareanan di DNM; e proyectonan andando relaciona cu e formulacion di maneho di nos lama y condicion di nos suelo y asunto di awa grijs.
DNM tin un tarea conhunto cu KPA como cu tin un colaboracion den e Milieu Samenwerkingsteam (MST) mayoria biaha tambe den colaboracion cu Serlimar, BCI y DVG.DNM a keda hopi satisfecho di e entusiasmo di e 33 studiantenan aki, y Sr. Boekhoudt a termina dunando nan palabranan di exito y a encurasha nan pa bay pa e puntonan mas halto den e proyecto nan dilanti pa e examenjaar y module Zuil Milieu.


text:
Durante un reciente entrevista cu PR di DIMAS, sra. Marilyn Wout pa asina e comparti riba peticion di permiso y kende ta esnan cu ta cay pa aplica pa cierto permiso pa keda na Aruba.
Mirando e situacion economico y laboral, no tin suficiente trabou pa tur persona, con ta para pa esnan cu mester aplica pa nan permiso. Sra. Wout ta bisa cu mester ta consciente cu cada persona ora cu haci peticion pa permiso.
Nan ta otorga permiso pa un aña, cada permiso tin nan meta di estadia, pa e motibo aki un permiso laboral di un aña mester keda renoba y cumpli cu rekisito cu ta mara na dje, ora cu hende perde nan trabou, no cay den e rekisito.
Sin embargo mester wak segun e maneho unda e persona ta bin na remarke p’e, pa e wak cua sorto di permiso, den caso cu esey no ta e caso e mester regresa na su pais bek te ora cu cosnan cambia na Aruba y por regresa bek.
Sra. Wout ta splica cu cada caso ta diferente, y ta depende den cada un di nan ki permiso of documento di estadia e persona mester di dje. Un persona cu su pareha tin nacionalidad hulandes of firma liber por wak si por firma pero mester wak e persona su caso.


text:
Diadomingo atardi ciudadano atento a topa cu dos mucha banda di caminda na Avenida Milio Croes. Mesora a dirigi un patruya na e sitio. Na yegada di e patruya a bin compronde cu e tata di e muchanan lo a baha e muchanan na e mama pero e mama no tabata na cas. E muchanan tabata spanta y nan a cana bai. Polis a hiba e muchanan na e wela y a hala atencion di e mayor.
Nota di redaccion: E imagennan aki ta di e situashon anochi unda un bon cuidadano a yega su cas depsues di lama y a topa cu muchanan riba caya gritando pa ayudo. E bon samaritano aki a bati alarma dibiaha y avisa polis tokante e situashon. Polis a presenta na e sitio y a tuma declarashon di e cudadano cu a encontra e muchahnan aki na skina riba caya pidiendo pa ayudo.


text:
All posts tagged "Featured"
-
AVB/ 3 weeks ago
AVB Meet & Greet
Ayera anochi den Allegra Bistro situa den Courtyard by Marriott Aruba Resort a tuma luga e prome “Meet & Greet” di...
-
AVB/ 4 weeks ago
AVB ta consistente ora di tuma decision?
Nos a haya hopi reacion over kiko alfinal ta bai pasa cu e weganan despues di e blackout cu a tuma...
-
AVB/ 6 months ago
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo, e di dos ekipo rubiano cu mas...
-
Division Honor/ 6 months ago
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y e dos faboritonan grandi, Dakota y RCA,...
-
Division Honor/ 7 months ago
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi decisivo pa determina e tabla di clasificacion,...
-
Final Division Uno a marca historia – Atletico Santa Fe ta campeon pa prome biaha ganando Unistars 4-2 – un resumen
E final di Division Uno 2021-2022 no a defrauda, mas bien e tabata un aire fresco di competicion sano cu fanaticonan...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria p’e prome lugar, y La Fama cu...
-
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di e “round robin”, unda cu tur e...
-
Division Honor/ 7 months ago
Ultimo siman di campeonato a yega – resumen y antesala – un clasico aspero ta keda un clasico – playoffs na caminda
Observacion E ultimo siman di campeonato 2021-2022 a yega pero e top cuater ekiponan ya ta defini y ta sigura un...
-
Division Honor/ 8 months ago
Resumen y antesala – E clasico a yega, y e cuadro di playoff tambe por bin cla e weekend aki
Despues di e break di futbol debi na festividad di Siman Santo y Pasco Grandi, awor nos ta na drempel...


text:
Nos ta haya e impresion cu pa di tantisimo biaha nos gobernantenan ta mas experimenta riba nan tereno cu e mandatarionan Hulandes cu ta sinta na e otro banda, cu cada tanto aña ta cambia di persona responsable y aparentemente ta cuminza full di nobo cu acumula experiencia con pa deal cu e politiconan di e islanan aki. Manera nos por a tuma nota den prensa, tin tardanza atrobe den e proceso pa e gobiernonan di e islanan yega na formula un conseho riba e propuesta pa e ley di COHO, manera gobierno Hulandes a propone, pues e proceso no por sigui. Esey no mester ta algo straño pa nos, pasobra desde e promer momento tur tres gobierno – di e islanan – a laga sa di no kier ta mara na supervision financiero ni di reforma. Nan a haya nan obliga a traves di e situacion di crisis na 2020 pa bay di acuerdo cu e plannan, pero ‘cu cuchiu na garganta’.
Awor aki lo tin un respuesta di e islanan te na tres aña completo despues di inicio di e crisis di Covid, algo cu por a anticipa. Pero, si e resto di e caminda cu mester cana ainda, despues di pasa e ley ey, tambe ta bay di e manera aki, con probable ta cu lo tin un forma di traha sincero, unda berdaderamente ta pone e recursonan na unda nan ta mas necesario, no politicamente, sino mas beneficioso pa e comunidad en general? Con grandi e probabilidad ta cu no ta bay logra yega na e ley di COHO, pasobra no por yega na e consenso necesario pa pasa esaki? E problema ta keda cu un ley di consenso ta un tipo di especie peculiar, unda esun cu mester bay cay bao di e supervision, mester ta di acuerdo con e supervision mester ta. Nos por comprende cu nos no ta bay yega na esey asina facil, pasobra somete bo mes voluntariamente na un regimen di supervision asina, ta ken ta desea esey?
Nos lo tende e voznan cu ta bisa cu “Bo no mester lubida cu ta e situacion di emergencia a haci cu a bay na Amen di Hulanda…”. Esey ta berdad, pero cu tempo situacion ta cambia y por haci cu ta mira e asunto diferente cu casi tres aña pasa. Pregunta anto: nos ta riba un trayecto unda, segun cu economia di e islanan mehora, sigur esun di Aruba, menos e gana lo ta di nos politiconan, en todo caso mayoria, pa bay ainda den e propuesta Hulandes aki? Lo nan no ta cuminza proximamente ta propaga e pensamento cu ‘nos mes por’ cana e caminda di desaroyo sostenible cu Hulanda ta pretende di logra a traves di e plan di COHO? Di tur manera, ta nos mes lo mester paga e debe di mas di seis mil miyon florin ey, y si economia ta duna pa paga esey, nos por hacie sin e Hulandesnan, toch?
E berdad ta cu, y esey ta keda opinion, cu den trinta y pico aña nos politiconan a mustra cu nan no tin e madurez necesario pa nos por cana e ruta ey nos mes, y por lo tanto hopi ciudadano no tin molester di nacionalismo eroneo y ta comprende bon cla cu mehoracion sin e supervision Hulandes no lo logra nunca, pero nos por imagina cu proximamente ta esey ta e cancion cu nos ta tende. Y pakico nos lo ta kere esaki? Entre otro, pasobra de repente e secretario di estado pa asunto di Reino ta cuminza propaga e mesun topiconan cu el a tende mil y un biaha caba for di e politiconan di nos islanan: ‘deficit democratico’, areglo di disputa den Reino, tur e cosnan aki cu a keda mes stanca cu e ley di COHO ta parce awor. Nan a logra convence e señora cu e cosnan aki ta importante pa nos, o importante pa nan como politico, cu ta logra kita atencion di e manera aki di e asuntonan cu realmente ta importante pa nos, manera un maneho socio-economico solido, administracion financiero publico bao control y adecuado, un aparato gubernamental cu ta funciona? Den e dianan aki nos ta tende di e tremendo avance cu a logra baha gasto di personal di gobierno. Banda cu esaki por ta berdad, pero nos no por verifica pasobra gobierno ta duna nos cifra parcial di nan gastonan di personal, cu supuestamente awor ta Afl. 459 miyon pa 2023, pero no ta bisa cu den e presupuesto multi-anual te 2027 no tin ningun intencion di sigui baha gasto, pasobra ta mantene e mesun suma pa tur e añanan ey. Naturalmente nos conoce e argumento su tras, cu crecimento economico den e proximo añanan ta haci cu e suma ey, compara cu GDP, ta bira un porcentahe cu tendencia descendente. Esey por ta berdad, pero ta kita atencion di e aspectonan mucho mas importante. Esey ta cu baha gasto y baha personal riba nan mes no ta ningun garantia pa mehora calidad di operacion y servicio. Y francamente, nos no por tin ningun confianza cu nos gobierno(nan) ta logra esey riba nan mes, pasobra nos ta mira pa mas di tres decada caba cu nan no por, y nan no kier…
Como ciudadano, ta dificil obliga politico haci cos cu nan no ta desea, esey ta keda asina. Si Hulanda mester desisti di exigi reforma gubernamental, tur e ehercicio aki tabata pornada. Nos no por contesta e pregunta aki ainda, pero no lo dura mucho: COHO ta morto…?
LJMADURO – 23-NOV-2023


text:
Ta haci un aña di e pandemia, principal funcionario di salud publico a yega na un reunion informativo di strategia di coronavirus na e White House pa un speransa. Pa anuncia e pauta nobo pa Centro pa Control y Prevencion di Malesa di Merca (CDC).
Nan ta bisa cu ciudadano completamente vacuna por cuminsa recupera nan bida, nan a marca un punto di inflexion trascendental na un pandemia cu a mata mas di 525.000 Mericano. Manera a sucede e piyo disaster di salud publico den 100 aña.
E casonan nobo di Covid-19 a baha drasticamente pa 60.000 pa dia, e meseta eleva ta garantisa miles di morto mas, specialmente na medida cu estado desafia e ciencia y ta ariesga pa bolbe na normalidad pa elimina e mandato y restriccion di uso di mondmask prome cu e virus baha adecuadamente.
Kico persona cu keda vacuna por haci?
Bou di protocol nobo, persona vacuna por bishita otro persona vacuna den interior sin mondmask, ni distanciamento fisico. Tambe por wak persona no vacuna den un solo cas sin ningun precaucion si esnan cu no a ricibi inyeccion tin un riesgo bou di contrae un malesa grave.
Si nan ta exponi na hende cu tin covid-19 pero no ta mustra sintoma por bay haci test y bay den cuarentena. E pautanan aki por permiti un retorno real, si ta cualifica, di libertad cu prome ta duna pa sinta pa miyones di persona. Ta aplica dos siman despues di un di dos dosis di vacuna di Pfizer y Moderna y 14 dia despues di inyeccion di un solo dosis di Johnson & Johnson.
Ya 60 miyon di Mericano ta conoce un momento di euforia cu ta bin cu e prome dosis. Mas di 30 miyon ta completamente protehi. Un cifra cu a caba di supera e number total di casonan di covid-19 na Merca. White House por ta bou un presion creciente pa ofrece algun orientacion na Mericano di con por cambia nan bida ora nan ricibi e vacuna.
E anuncio por ta importante pa e salud publico. Pa mayoria di e Mericano cu ta wardando, e vislumbre di e liberacion di e vacunacion por ofrece un incentivo nobo pa e distanciamento social y uso di mondmask durante algun luna mas.
Ta ser papia di duna bek libertad pero tambe por alenta e esceptico pa vacuna pa duna un stap dilanti pa yuda crea inmunidad colectivo na e poblacion necesario pa stop e propagacion di covid-19. Dr. Leana Wen, ex-comisiona di salud di Baltimore, a bisa CNN cu e conseho lo ta un desafio di e sentido di comun mirando cu ta inconsistente cu otro recomendacion di ken por ta e mericanonan vacuna.
“Mi por bisa, cu esnan cu ta completamente vacuna lo por biaha, lo mester ta bon pa biaha y ta di esnan incentivo cu por ofrece manera un forma pa restaura e libertad cu awo por biaha bishita sernan keri, bay museo of institucion cultural ora bo ta completamente vacuna”, Wen a bisa.


text:
ORANJESTAD,Aruba
Mientras cu casonan di atraco y ladronicia ta sigui aumenta den comunidad, Aruba ta conta c’un Minister di Husticia kende simplemente no tin nocion di kico ta su responsabilidad.
Melvin Tromp di partido AVP ta mustra cu ultimo simannan, mientras cu comunidad ta sigui wordo confronta cu casonan di atraco y ladronicia den practicamente tur bario, Minister Andin Bikker no tin solucion pa pueblo.
Unico cos cu pueblo a cuminsa ripara di e Minister aki, ta cu e ta biba den un mundo di fantasia cu e mes no ta kere aden pero e ta spera cu pueblo lo guli su fantasianan cu tur ora e ta trece dilanti.
“Ta increibel pa mira con otro minister di Gabinete Wever Croes ta presta su mes pa gaña pueblo cu pretextonan sin pia ni cabes, pa motibo di no por cumpli cu tur loke el a priminti pueblo durante di campaña electoral.
Minister Bikker mescos cu tur otro den Conseho di Minister di Gabinete Wever Croes, no a duna pueblo loke nan a priminti pueblo y tur cos cu nan a haci, ta net lo contrario di loke nan a sigura pueblo cu nan lo haci.
Minister Bikker a priminti pueblo cu e lo caba cu criminalidad riba nos isla asina cu e bira minister, cu e lo pone alarma na tur cas den tur bario y lo sigura cu pueblo lo por biba y drumi trankil den nan cas tur anochi.
Awe pueblo ta mas spanta cu nunca, caminda caso di atraco tras di atraco ta tumando luga, caminda ni respet pa e propio Minister di Husticia e atracadonan no tin, ora cu nan a cometa un atraco algun caya tras di caminda Minister Bikker tabata sinta ta duna declaracion na prensa.
Entre su promesanan cu el a trece durante di e ola di atraconan cu a bin ta tumando luga recientemente, ta e uso di ‘drones’ caminda lo bin cu cos oficial di polis cu lo maneha henter e proceso aki pero dos luna despues, ainda nada di drones.
Bikker a papia di ‘alarmbox’ cu lo ta costa solamente 8 Euro, acusando ex Minister Dowers di no a haci nada pa percura pa pueblo por haya esakinan pero te dia di awe, dos aña despues cu el a huramente, ningun box di alarma den ningun cas na Aruba.
Despues Bikker a bay otro conferencia di prensa y mustra cu e tin un profeso na Corsou cu lo ta dispuesto pa bin yuda Aruba den e lucha contra di ‘fake-news’ ya cu esaki den su concepto ta algo hopi serio y mester combati esaki mesora.
Te awe ningun hende a tende di e experto aki y tur cos ta mustra cu Minister Bikker lo a realisa cu fake news no ta comunidad su problema number un na e momentonan aki.
Awor e siman aki Minister Bikker a bin cu otro noticia impactante, caminda el a bisa cu e lo bay haci loke ex Minister Dowers no por a haci, esta di construi un KIA nobo y cu e ta hopi avansa den e proceso aki.
Segun Bikker su obstaculo mas grandi ta e forma con pa financia esaki y ta analisando varios forma pa por haya placa pa contrui un KIA nobo y hasta a bay asina leu pa bisa pueblo cu ya e tin como 16 compania cu lo ta interesa pa participa den e proyecto aki.
Di unda el a sali cu e 16 companianan aki ningun hende sa ya cu ta un plan cu ta e siman aki el a cuminsa papia di dje pero lubidando cu e ta formando parti di un gobierno cui no tin ni presupuesto pa 2020, corda pa por convence institutonan financiero pa financia un proyecto di e magnitud aki.
Bikker a menciona cu e tin cu convence CFT y Hulanda riba e forma con lo financia e proyecto aki pero en realidad gobierno di Bikker ainda no por convence CFT y gobierno Hulandes cu su presupuesto 2020 cu ta cinco luna atrasa, corda pa convence nan awor pa un KIA nobo.
Esaki ta otro fantasia di Minister Andin Bikker kende ta sigui ilusiona su mes cu cosnan cu tin ora e mes no ta kere den nan pero ta spera cu pueblo lo kere den esakinan,” Melvin Tromp di partido AVP a declara.


text:
WILLEMSTAD — Djasabra 4 di yüni 2022 Federashon Deporte i Olímpiko Kòrsou (FDOK) a tene su apertura di e luna di kolekta pa deporte ku a tuma lugá riba Brionplein.
Presidente di FDOK sr. Rignaal “Jean” Francisca a habri e atardi ku un diskurso den kua e la informá ku meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. Tambe miembronan di direktiva FDOK huntu ku Komishon di kolekta pa deporte a hiba palabra.
Riba e dia aki tabatin 13 federashonnan miembro di FDOK ku tabata presente kaminda nan a duna demostrashon i informashon di nan deporte. Curacao National Anti-Doping Organization (C-NADO) tambe a uni pa duna splikashon di Anti-doping.
E ambiente tabata unu deportivo i sosial kaminda henter famia por a bishita.
Tabatin músika pa entretené e públiko presente.
FDOK ta yama un danki special na Minister di Ekonomia Sr. Ruisandro Cijntje i tambe na Parlamentario Rennox Calmes ku tabata presente i a duna aporte na e proyekto.
Despues di e apertura di dia 4 di yüni, direktiva i miembro nan di FDOK ta hasi uso di e oportunidat aki pa pidi Pueblo di Kòrsou pa sigui duna nan aporte durante e luna di yüni aki.
Diferente deportista / atleta i tambe coach i dirigentenan di deporte lo ta presente na diferente sitionan, aktividatnan i establesimentunan na Kòrsou ku e buzonnan pa asina komunidat kompletu por hasi su donashon durante di e luna aki.
Bo por hasi bo donashon tambe via di kuentanan bankario di FDOK:
- MCB: #22791707
- BDC: #33107701


text:
SANTU DEN WOWO DI PUEBLO LITERALMENTE KU DRECHAMENTU DI GRANAATAPPELWEG
SANTU DEN WOWO DI PUEBLO LITERALMENTE KU DRECHAMENTU DI GRANAATAPPELWEG
Awe djabienre 5 feb 2021 ministerio di VVRP a kuminsa ku e supuesto drechamentu di granaatappelweg, loke a resulta e loke nan ta yama drechamentu ta ku e kontratista Curaçaose Wegenbouw (CWM) a kita e asvalt for di Erieweg z/n (Zeelandia) dilanti Building depot i bin basha e den Granaatappelweg style di recycling i pasa e mashin riba dje pa plat e sobra di asvalt. Literalmente un trabou di pia di palu. Ku pasashi di trafiko mes a kuminsa desrtui e trabou ku a wordu hasi, djis chek e video ku nos a graba i wak kon e kaminda a keda
E pensamenta di e kontratista Curaçaose Wegenbouw (CWM) ta ku e afsvalt aki ku tempu i solo lo bai hala mara i bira duru despues di tempu, pero e area aki di Korsou konstantemente awaseru ta kai i lo no bai duna espasio pa e asvalt bira duru.
Manera por mira riba e potretnan aki ku ta keda para i kai konstantemente den e area aki.
Simplemente mester hasi un trabou i kompletu. E ministerio di VVRP a bin ta tuma desishonnan deskabeya dijs pa tira santu den wowo di pueblo. Bisto ta ku elekshon ta na kaminda i mester hasi kos pa hanja voto pero hasi kos bon si!
Tin sierto partinan riba e kaminda aki a basha e supuesto sobra di asvalt aki riba lodo i ta pone ku awe mes e sobra di asvalt aki a kuminsa sak i kasi pone ku un dama a keda pega den e trampa ku e kontratista Curaçaose Wegenbouw (CWM) aki a traha i awor aki ku e kontratista a bia i hopi chens entrega e trabou komo unu ku ta kla.
Kiko ta kosta hasi algu bon for di e prome biaha ku e wordu hasi.
Tristu ta kon ta tira santu i sobra di asvalt den wowo di pueblo djis pa nan keda kontentu.


text:
PPaul Brenneker tabata un pader di Orde van Dominicanen . E tabata un misionero Hulandes, antropólogo i artista di arte visual. Su vokashon komo pader, kristian i humanista lo tabata tin solamente sentido si e yuda drecha sirkunstansia di bida den e hendenan den i pafó di su parokia. Komo ku Brenneker tabata traha serka di e pueblo, su interes den historia, kultura, tradishon i naturalesa a krese di e islanan Kòrsou, Aruba i Boneiru. Huntu ku su amigu Elis Juliana nan a kolekshoná mas tantu fuente di informashon posibel pa konservá kultura i historia.
Entre 1969 i 1975 Brenneker a publiká un serie di 10 buki bou di e nòmber Sambumbu.
Di e manera aki Brenneker i Juliana a logra di dokumento kultura promé ku periodo di modernisashon na un manera sistemátiko. Ta trata informashon di ophetonan dokumento, opheto religioso, instrumento i arte. Na 2001 e kolekshon aki a wòrdu traspasá ofisialmente na Fundashon NAAM.
Tambe Brenneker a publiká tokante di Papiamentu i di e islanan. Brenneker tabata pinta prenchi ku nan a publiká den korant di Amigoe.
Na 1976 Brenneker a risibí e premio di Cola Debrot. Brenneker a risibí e kondekorashon di Ridder in de Orde van Oranje Nassau.


text:
Dia mundial di bestia y matanan UN World Wildlife Day celebra dia 3 di maart
Na e di 68 edicion di e Asamblea General di Nacionnan Uni (UNGA), a proclama dia 3 di maart como un dia observa oficialmente pa Nacionnan Uni pa cu dia mundial di bestia y matanan salvahe (World Wildlife Day). Riba e fecha aki, 3 di maart, a firma e convenio di CITES, e Convention on International Trade in Endangered Species of Wild Flora and Fauna.
Aki na Aruba tambe nos ta aplica e convenio. E departamento di Veterinaire Dienst ta esun apunta como e CITES autoridad pa e fauna di Aruba y e Departamento di Agricultura, Cria y Pesca (Santa Rosa) ta apunta como e CITES autoridad pa e flora di Aruba. Nos ley local, Landsbesluit bescherming Inheemse Flora en Fauna (AB2017 No.48), tin un lista di especie cu a pasa door di e procedura di seleccion basa riba CITES. DNM conhuntamente cu Veterinaire dienst a pone e criterianan pa determina e especienan cu lo mester a resorta bou di e ley aki. E sortonan di flora cu ta protegi pa e landsbesluit acuerdo e criterionan di CITES ta entreotro: Breba, Breba di pushi, Bushi, Cadushi, Cushicuri, Orkidia di mondi, Tuna, Tuna di colebra, Wayaca macho, Wayaca shimaron y tambe Supi. Algun di e fauna protegi pa e ley acuerdo criterionan di CITES ta: Flamingo, Warawara, Yuana, Calco, Falki peregrino, Cawama, Caret, turtuga blanco, Driekiel, Blenchi esmeralda, Blenchi dornasol.
E tema di e aña aki, “Recupera especienan clave pa restauracion di ecosistemanan”, ta enfoca riba e importancia di conserva e condicion di algun di e flora y fauna cu ta den estado critico di menasa. E pensamentonan mester ta dirigi riba solucionnan con pa conserva e especienan aki. P’esey tambe Nacionnan Uni a stipula aña 2021 pa 2030 como e decada di restauracion di ecosistemanan.
Manera a splica, un ecosistema saludabel ta esun cu tin un variedad di bestia y mata cu ta depende di otro. Di cual algun di nan ta di sumo importancia pa e sobrevivencia di otro. Ta referi na e sorto aki como un especie clave, na Ingles Keystone species. Si un di e especienan clave desaparece y caba, ful un ecosistema lo caba. P’esey e accionnan pa proteha especienan individual mester bay man den man cu e restauracion di e ecosistema. E peticion pa cu e dia mundial aki, World Wildlife Day, ta pa humanidad compromete na e preservacion di e bida di bestia y matanan cu ta un recurso impagabel y ireemplasabel, cu ta beneficia y deleita e generacion aki y esunnan cu ta bin. DNM su maneho ta pa Build with Nature. Cu e maneho aki DNM kier preserva naturalesa den areanan urbano. Esta pa duna naturalesa un man door di preserva un parti pa nos flora y fauna local. Por haya copia di e maneho aki riba nos website dnmaruba.org como tambe e lista di e sortonan protegi.
SDG Dashboard (metanan mundial pa desaroyo sostenibel)
Un di e areanan na Aruba cu ta clasifica como un ecosistema importante pa preservacion di flora y fauna presente ta esun di areanan di matanan di mangel (Mangrove Forrest). E ecosistema aki ta cubri un porcentahe total di 1.15% di e tera na Aruba. Ariba e SDG dashboard, accesibel via e website di DNM, por wak e datonan local cu ta pertenece na e target 15.1 di e SDG#15 Bida riba Tera. Pa locual ta trata e area marino protegi na Aruba, esaki ta 0.3% di nos awa teritorial. E datonan aki ta resorta bou di e target 14.5.1 di SDG#14 Bida di Lama. E ecosistema marino tambe ta di sumo importancia pa humanidad. Tur parti di mundo ta busca pa inspira esfuerzonan pa logra e metanan di desaroyo sostenibel. Na Aruba nos tambe ta enfoca ariba e metanan aki.
Feliz dia mundial di bestia y matanan clasifica como bida salvahe.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text: KRALENDIJK – Algun minüt despues di 10’or di mainta, dos vehíkulo a aksidentá den otro. Ta trata di un pekùp i un outo di famia. Reportero di Radio Live 99.9 FM a tuma nota di loke a sosodé i no tabata algu grave, i no tabatin herido. Sí tin daño material pa ámbos vehíkulo debí na e impakto di e 2 vehíkulonan. Probablemente dunamentu di preferensia ta kousa di e aksidente. Esnan konserní tabata na e sitio pa tuma nota loke a sosodé, i saka afó e kousa di e aksidente. Riba potrèt e situashon despues ku e dos vehíkulonan a dal den otro, na e krusada di kaya Caribe, Kaya Amsterdam i Kaya Cacique den bario Nort di Saliña.